Galwad i Weddi 2021- Cyflwyniad | Mudiad Efengylaidd Cymru\n25 Chwefror 2021 | Galarnad 3\nDywedais, “Yr ARGLWYDD yw fy rhan, am hynny disgwyliaf wrtho.” Galarnad 3:24\nMae gobaith wedi bod yn air pwerus dros y deuddeg mis diwethaf. Mae cymaint yn ein gwlad wedi gobeithio am lawer o wahanol bethau – iechyd, imiwnedd poblogaeth (herd immunity), PPE, brechlyn, y Nadolig, a nawr mae llawer yn gobeithio am wyliau’r haf hwn. Mae gobaith yn hanfodol i unrhyw berson, yn enwedig gan ein bod ni’n byw mewn byd toredig.\nMae bywyd yn gymysgedd o’r da a’r drwg, ac mae angen gobaith oherwydd nid yw pethau fel y dylent fod gan fod pechod a’r felltith wedi effeithio’n ddwfn ar bopeth. Gobeithiwn am y penwythnos neu wyliau oherwydd gall gwaith fod yn anodd yn aml. Mae perthnasau yn aml o dan straen, ac felly rydym yn gobeithio ac yn edrych am adferiad neu berthnasau newydd a gwell. Mae’r greadigaeth wedi torri, ac rydyn ni’n wynebu pryderon iechyd, felly rydyn ni’n gobeithio am ddyddiau gwell a brechlynnau gwell. Mae hyn hyd yn oed yn wir am ein bywydau ein hunain gan nad yw cymaint o’n profiadau byth yn ein bodloni mewn gwirionedd. Mae gobaith yn hanfodol i unrhyw un sy’n dymuno byw bywyd ffrwythlon a hapus yn y byd hwn, ond mae angen i ni roi ein gobaith yn y lle iawn … neu’r person iawn.\nFel Cristnogion rydyn ni’n wedi ein bendithio y tu hwnt i bob mesur oherwydd bod ein gobaith wedi’i seilio ar Dduw nad yw’r byd toredig hwn yn effeithio arno. Mae’r Ysbryd wedi agor ein llygaid i weld, er bod y byd hwn yn fendigedig, na all unrhyw beth na neb ar y ddaear roi boddhad gwirioneddol, tragwyddol a pharhaol inni. Rydyn ni’n ysbrydol yn ogystal â bodau dynol, ac felly mae angen ateb tragwyddol ac ysbrydol arnom i’n problemau a fydd yn rhoi gobaith inni wynebu bywyd a’i heriau. Y Duw Sanctaidd – Tad, Mab ac Ysbryd – yw’r unig un sy’n gallu gwneud hyn, ac mae’n fraint i ni roi ein gobaith ynddo. Dyma obaith na fydd byth yn ein cywilyddio (Salm 25).\nOnid yw’r hyn yr ydym wedi’i ddysgu dros y flwyddyn ddiwethaf hon yn profi hyn inni wrth i Dduw dynnu’n araf gynifer o’r pethau yr oeddem ar un adeg yn ei gyfrif yn bwysig? Ein hunig obaith yn y bywyd hwn, a’r un nesaf, yw ein Duw mawr a gogoneddus – y Tad a’n carodd yn nhragwyddoldeb ac a roddodd ei Fab i farw drosom, y Mab a ddarostyngodd ei hun i farwolaeth ar y groes ac sydd bellach yn teyrnasu yn fuddugoliaethus, a’r Ysbryd sydd gyda ni bob amser yn ein tywys, ein disgyblu, a’n caru.\nDyma sylfaen ein galwad i weddi eleni. Mae cymaint o anghenion yng Nghymru o fewn ac y tu allan i’r Eglwys, ond yr hyn sydd ei angen arnom yn fwy na dim yw cael ein hatgoffa o’n Duw rhyfeddol. Trwy’r negeseuon dyddiol a’r pwyntiau gweddi rydym yn eich gwahodd i ymuno â ni wrth edrych ar wahanol agweddau ar gymeriad Duw. Ein nod wrth wneud hyn fydd ein hannog a sylweddoli bod angen i ni ddibynnu’n llawn arno fel ein hunig obaith. Fel y mae Galarnad tri yn mynd ymlaen i ddweud, ‘Da yw’r ARGLWYDD i’r rhai sy’n gobeithio ynddo, i’r rhai sy’n ei geisio. Y mae’n dda disgwyl yn dawel am iachawdwriaeth yr ARGLWYDD’(ad 25-26). Beth arall y gallem ei wneud?\nCyfarfodydd Ar lein\nGallwch gofrestru ar gyfer y cyfarfod gweddi hyn drwy’r cyfeiriad https://mudiadefengylaiddcymru.formstack.com/forms/week_of_prayer_registration_copy


Newyddion - Ymchwiliad: camdrin honedig yn 2004 yn Ysbyty Glannau Dyfrdwy For a better experience on your device, try our mobile site. Rydym yn defnyddio cwcis i sichrau ein bod yn rhoi’r profiad gorau posibl i chi ar ein gwefan. Rydym hefyd yn defnyddio cwcis i sichrau ein bod yn dangos hysbysebion sy’n berthnasol i chi. Os hoffech chi barhau heb newid eich gosodiadau, byddwn yn cymryd eich bod yn hapus i dderbyn pob cwci. Fodd bynnag, gallwch newid eich gosodiadau cwci unrhywbryd. Parhau Dysgwch mwy ]]> Linciau mynediad Neidio i'r cynnwys Neidio i wefannau lleol eraill Cymorth Hygyrchedd Llywio drwy’r BBC Newyddion Sport Tywydd Capital Dyfodol TV Radio Mwy Term chwilio: Hafan\nYmchwiliad: camdrin honedig yn 2004 yn Ysbyty Glannau Dyfrdwy Yr heddlu, y bwrdd iechyd a'r Arolygiaeth Gofal Iechyd sy'n ymchwilio Mae ymchwiliad i safon gofal nyrsio mewn ysbyty yn sgil cam-drin honedig yn 2004, medd cyngor iechyd cymunedol. Yr heddlu, y bwrdd iechyd a'r Arolygiaeth Gofal Iechyd sy'n ymchwilio i'r safon yn Ysbyty Cymunedol Glannau Dyfrdwy yn Sir y Fflint. Does neb wedi ei wahardd o'r gwaith ond, yn ôl Bwrdd Iechyd Betsi Cadwaladr, mae nifer fechan o weithwyr wedi eu hatal rhag gofalu am gleifion.\nDaw'r newyddion yn dilyn adroddiadau beirniadol diweddar ynghylch y bwrdd iechyd lleol. Ddydd Mawrth fe ymddiheurodd Betsi Cadwaladr yn dilyn adroddiad a oedd yn gweld bai ar y bwrdd am y ffordd y gwnaethon nhw ymateb i'r afiechyd C. difficile yn Ysbyty Glan Clwyd rhwng Ionawr a Mai'r flwyddyn hon. Wythnos diwethaf fe gyhoeddodd Ombwdsman Cymru ei fod am gyfeirio ei bryderon ynghylch y bwrdd at Arolygiaeth Gofal Iechyd Cymru.\nMynediad Ym mis Gorffennaf fe wnaeth adroddiad ddarganfod "methiannau rheoli sylweddol" o fewn y bwrdd iechyd a bod hynny o ganlyniad yn rhoi iechyd cleifion mewn perygl. Yn dilyn hyn fe ddywedodd y prif weithredwr a chadeirydd y bwrdd y bydden nhw'n ymddiswyddo unwaith byddai eraill wedi eu darganfod i wneud eu gwaith. Mae'r ymchwiliad i Ysbyty Cymunedol Glannau Dyfrdwy yn golygu bod mynediad i un o'r ddwy ward yn yr ysbyty ddim yn bosib. Mewn datganiad dywedodd llefarydd: "Mae mesurau ychwanegol wedi eu rhoi yn eu lle i gefnogi staff a'r gwasanaethau yn yr ysbyty ac i wneud yn siŵr bod y ddarpariaeth sydd yn cael ei rhoi i gleifion yn parhau yn uchel."


Cyhoeddiadau Cymraeg (1986-2019)\nAdnodd ymchwil ar gyfer cyhoeddiadau mewn amryw ieithoedd a gynhyrchir gan Dystion Jehofa yw hwn.\nEr mwyn lawrlwytho cyhoeddiadau, gwelwch jw.org.\nIeithoedd newydd ar gael: Makhuwa-Meetto, Tyrewuju\nDydd Sul, 17 Mawrth\nBydd yn gryf a dewr! Bwrw iddi!—1 Cron. 28:20.\nCafodd Solomon aseiniad arbennig i arolygu’r gwaith o adeiladu’r deml yn Jerwsalem, un o’r prosiectau adeiladu mwyaf pwysig erioed! Roedd y deml yn mynd i fod “mor wych,” a byddai’n enwog am ei harddwch. Yn bwysicach na hynny, yr adeilad hwnnw fyddai “teml yr ARGLWYDD Dduw.” (1 Cron. 22:1, 5, 9-11) Roedd y Brenin Dafydd yn sicr o gefnogaeth Duw, ond roedd Solomon “yn ifanc ac yn ddibrofiad.” A oedd yn ddigon dewr i dderbyn yr aseiniad o adeiladu’r deml? Neu, a fyddai’n gwrthod oherwydd ei fod yn ifanc ac yn ddibrofiad? Er mwyn llwyddo, byddai’n rhaid i Solomon fod yn ddewr a bwrw iddi. Os nad oedd Solomon wedi dangos dewrder, gallai ofn fod wedi ei barlysu, a byddai hynny’n waeth na methu yn ei aseiniad. Fel Solomon, mae angen inni fod yn ddewr a derbyn help Jehofa er mwyn llwyddo yn y gwaith mae ef yn ei roi inni. w17.09 27 ¶1-2; 28 ¶4-5\nDydd Llun, 18 Mawrth\nMae neges yr ARGLWYDD yn aros am byth!—Esei. 40:8.\nSut byddai dy fywyd heb y Beibl? Fyddai cyngor doeth ddim gennyt ti i dy arwain bob dydd. Fyddet ti ddim yn gwybod y gwir am Dduw, am fywyd, nac am y dyfodol. A fyddet ti ddim yn gwybod am y pethau mae Jehofa wedi eu gwneud dros ei bobl yn y gorffennol. Diolch byth, dydyn ni ddim yn y sefyllfa drist honno. Mae Jehofa wedi rhoi ei Air, y Beibl, inni. Mae wedi addo bydd y neges sydd ynddo yn para am byth. Dyfynnodd yr apostol Pedr o Eseia 40:8. Er nad yw’r adnod honno’n sôn yn benodol am y Beibl, mae’n cyfeirio at neges y Beibl. (1 Pedr 1:24, 25) Dros y canrifoedd, mae pobl wedi gweithio’n galed i gyfieithu’r Beibl ac i’w wneud ar gael i bobl er gwaethaf gwrthwynebiad ac anawsterau. Mae Jehofa eisiau i gymaint o bobl â phosib “gael eu hachub a dod i wybod y gwir.”—1 Tim. 2:3, 4. w17.09 15 ¶1-2\nDydd Mawrth, 19 Mawrth\nEi wraig e wyt ti. Felly sut allwn i feiddio gwneud y fath beth, a phechu yn erbyn Duw?—Gen. 39:9.\nMae llawer o Gristnogion ifanc yn wynebu sefyllfa debyg i Joseff. (Gen. 39:7) Ystyria esiampl Kim. Roedd ei chyd-ddisgyblion yn brolio eu bod nhw wedi cael rhyw dros y penwythnos. Doedd gan Kim ddim straeon o’r fath i’w hadrodd. Ar adegau, roedd bod yn wahanol yn gwneud iddi deimlo’n unig ac roedd ei ffrindiau ysgol yn meddwl ei bod hi’n wirion oherwydd nad oedd hi’n fodlon canlyn. Ond roedd Kim yn ddoeth iawn ac yn gwybod bod y temtasiwn i gael rhyw yn gryf iawn pan fydd rhywun yn ifanc. (2 Tim. 2:22) Byddai disgyblion eraill yn gofyn yn aml a oedd hi’n dal yn wyryf neu beidio. Rhoddodd hynny gyfle iddi esbonio pam ei bod hi wedi dewis peidio â chael rhyw. Rydyn ni’n falch iawn o’n pobl ifanc sy’n benderfynol o sefyll yn gadarn ac o beidio â bod yn anfoesol, ac mae Jehofa hefyd yn falch iawn ohonyn nhw! w17.09 5 ¶8, 10


Cyfiawnder Adferol - Wales\nWales > Cyfiawnder Adferol\nMae cyfiawnder adferol yn rhoi cyfle i chi gwrdd neu gyfathrebu â dioddefwr eich trosedd. Efallai byddwch yn cwrdd â nhw wyneb yn wyneb neu’n cyfathrebu trwy rywun arall neu drwy ysgrifennu llythyrau.\nGall eich helpu i ddeall effaith eich trosedd ac adfer y niwed a achoswyd i’r dioddefwr.\nSut alla i gwrdd â’r dioddefwr?\nEfallai y gallwch gwrdd â’ch dioddefwr trwy broses a elwir yn Gyfiawnder Adferol. Mae’r gwasanaeth hwn ar gael i bobl ar brawf yng Nghymru. Os oes gennych ddiddordeb ynhyn, dylech siarad â’ch swyddog cyfrifol.\nByddwch yn cwrdd â hwylusydd a fydd yn gofyn i chi am eich trosedd a’ch rhesymau dros fod eisiau cwrdd â’r dioddefwr. Os yw’r dioddefwr hefyd eisiau cymryd rhan, byddwch yn cwrdd â’r hwylusydd sawl gwaith i benderfynu beth rydych eisiau ei ddweud wrth y dioddefwr ac i baratoi ar gyfer y cyfarfod.\nBydd yr hwylusydd hefyd yn cwrdd â’r dioddefwr i’w helpu ef neu hi i baratoi ar gyfer y cyfarfod.\nPwy all wneud hyn?\nGallwch gynnig eich hun ar gyfer cyfiawnder adferol:\nOs ydych yn derbyn eich bod wedi cyflawni’ch trosedd\nOs oes dioddefwr i’chtrosedd\nOs nad yw’ch trosedd yn ymwneud â cham-drin domestig neu ymddygiad rhywiol niweidiol.\nA oes rhaid i mi gwrdd â’r dioddefwr wyneb yn wyneb?\nNac oes. Gallwch gymryd rhan mewn cyfiawnder adferol heb gwrdd â’ch dioddefwr wyneb yn wyneb. Mae hyn yn golygu cyfathrebu â’ch dioddefwr trwy hwylusydd.\nA fydd hyn yn lleihau fy nedfryd?\nNa fydd. Ni fydd cymryd rhan mewn cyfiawnder adferol yn cael unrhyw effaith ar eich dedfryd.\nBeth fyddai’n ddisgwyliedig gen i?\nYn ystod y cyfarfod gyda’r dioddefwr, byddwch yn esbonio beth ddigwyddodd ar ddiwrnod y drosedd. Byddwch hefyd yn gwrando ar sut mae’r drosedd wedi effeithio ar y dioddefwr a chewch gyfle i ateb unrhyw gwestiynau sydd gan y dioddefwr. Gofynnir i chi hefyd feddwl am beth allwch ei wneud i adfer y niwed mae’ch trosedd wedi’iachosi.\nA oes rhaid i mi ymddiheuro?\nNac oes. Chi sy’n penderfynu a ydych yn ymddiheuro fel rhan o gyfiawnder adferol.\nChi sy’n penderfynu a ydych eisiau cymryd rhan mewn cyfiawnder adferol. Gallwch newid eich meddwl ar unrhyw adeg. Gall y dioddefwr hefyd newid ei feddwl ar unrhyw adeg.\nSut bydd hyn yn fy helpu?\nMae cyfiawnder adferol yn rhoi cyfle i chi i wneud rhywbeth cadarnhaol. Rydym yn deall bod dysgu sut mae’ch trosedd wedi effeithio ar ddioddefwr yn gallu bod yn heriol. Ond, gall cymryd rhan mewn cyfiawnder adferol eich helpu i wneud iawn a roi eich trosedd tu cefn i chi. Mae’r broses hefyd yn eich helpu i ddeall yr effaith mae’ch troseddu wedi’i chael ar bobl eraill, sy’n rhoi’r cymhelliad i chi wneud newidiadau parhaol yn eich bywyd i’ch atal rhag aildroseddu.\nSut alla i ddod o hyd i ragor o wybodaeth?\nOs oes gennych ddiddordeb ynhyn, dylech siarad â’ch swyddog cyfrifol.


Diwrnod Shwmae Sumae! 2014 yn ferw yn Nhre’r Sosban! | Shwmae - Su'mae\nDiwrnod Shwmae Sumae! 2014 yn ferw yn Nhre’r Sosban!\nAm 4 o gloch dydd Llun Awst 4 ym mhod Maes D ar faes Eisteddfod Genedlaethol Sir Gâr bydd grwp ymbarél Dathlu’r Gymraeg yn lansio ymgyrch Diwrnod Shwmae Su’mae 2014 (DSS2014) fydd yn cymryd lle unwaith eto eleni ar Hydref 15ed.\nYmhlith y pencampwyr iaith newydd mae Martyn Croydon, Dysgwr y Flwyddyn 2014, y prifardd a’r bragwr, Myrddin ap Dafydd, y gyflwynwraig Angharad Mair a’r awdures Bethan Gwanas ac mae rhagor I ddod.\nCafwyd ymateb anhygoel i’r Diwrnod Shwmae Su’mae! cyntaf yn 2013. Cynhaliwyd 150 o weithgareddau o Wrecsam i’r Andes, gan ysgolion, busnesau, cylchoedd dysgwyr a chymdeithasau. Cynhyrchwyd gweithdai rapio yng Ngheredigion, fideos yn Sir Benfro a boreuon coffi yn Nyffryn Nantlle. Ac mae pethau yn addo berwi drosodd eleni gan bod criw Sir Benfro wedi trefnu seremoni wobrwyo I bobl sydd wedi cyfrannu tuag at Gymreictod y sir. Ac mae disyblion Ysgol yr Archesgob McGrath ym Mhenybont yn gweithio ar syniadau eisioes\nYmgyrch llawr gwlad yw hi sy’n gweithredu heb unryw nawdd ac sy’n dangos fod y Gymraeg yn perthyn I bawb.\nDywed Catrin Dafydd ar ran Dathlu’r Gymraeg:\n“Roedd brwdfrydedd pawb llynedd yn ysbrydoliaeth ac wedi ysgogi gwaddol hir dymor. O ganlyniad I fore coffi mewn un ysgol penderfynodd y rhieni di-Gymraeg gychwyn dosbarth dysgu Cymraeg i oedolion.\n“Mae Dathlu’r Gymraeg yn gobeithio y bydd cymunedau ledled Cymru yn perchnogi’r diwrnod unwaith eto. Mae rhai Canolfannau Dysgu Cymraeg I Oedolion yn brysur yn trefnu digwyddiadau ar gyfer Hydref 15ed. Ond nid diwrnod I ddysgwyr yn unig yw hwn. Bwriad yr ymgyrch yw annog pawb I ddefnyddio mwy o’r Gymraeg yn eu bywydau bob dydd.\n“Mae diwrnod Shwmae Sumae yn ddiwrnod I annog pawb yng Nghymru I fod yn hyderus wrth ddefnyddio eu Cymraeg. Mae’r Gymraeg yn perthyn I bawb sydd wedi gwneud Cymru’n gartref. A gennym ni bobl Cymru mae’r grym I gadw’r Gymraeg yn fyw. Gall pawb fod yn rhan o’r daith o’r eiliad y byddwn yn dweud shwmae neu su’mae ar ddechrau sgwrs, hyd yn oed os mai dim ond ychydig o Gymraeg sydd gennym.\nDilynwch ni ar: www.shwmae.org\nCofnodwyd hwn yn Newyddion, Tudalen Flaen ar 28/08/2014 gan Rheolwr.\n← Profiad Shwmae 2013 Diwrnod Shwmae Sumae! Hydref 15ed 2014 →


Mariel Arevalo — Senedd Ieuenctid Cymru\nGwasanaeth iechyd meddwl mewn ysgolion\nGwella cysylltiadau hiliol\nTrin ymddygiad gwrthgymdeithasol\nPan oeddwn i'n iau, roedd gen i nam ar fy lleferydd; golygodd hyn nad oeddwn yn gallu ffurfio brawddeg tan yr oeddwn i’n 5 oed. Roedd cael fy nghamddeall a dioddef rhagfarn (oherwydd fy hil) yn rhywbeth cyffredin. Fodd bynnag, rwy’n ddiolchgar bod fy nheulu wedi fy nghefnogi trwy therapi. Nid yw pawb yn cael y manteision a gefais i. Trwy ddod yn aelod, gallaf gydymdeimlo â’r rhai a gaiff eu camddeall yn ddyddiol, trwy fod yn llais i'r di-lais.\nGwnaeth chwarae pêl-foli atgyfnerthu sgiliau cyfathrebu ac adeiladu tîm. Treuliais wythnos hefyd yn gwirfoddoli mewn gwasanaeth gofal dydd lleol. Mwyheais ddatblygu moesau sylfaenol gan fod hynny’n hanfodol yn ystod camau datblygu cynnar. O bryd i'w gilydd, rwy'n mynychu oedfa ‘One in Christ’ gan addysgu straeon y Beibl i blant.\nByddaf yn gwneud fy ngorau glas i daflu goleuni ar faterion yn ymwneud ag ieuenctid Cymru. Byddwn yn archwilio ffactorau risg domestig ar gyfer iechyd meddwl pobl ifanc. Bydd materion ymddygiad gwrthgymdeithasol yn cael eu hymchwilio. Cyflwynwyd 1,349 o ASBOs yng Nghymru a Lloegr yn 2013, sy’n gynnydd o 2% o 1,329 o ASBOs yn 2012. Hoffwn adeiladu pontydd rhwng diwylliannau trwy wella cysylltiadau hiliol.\nRwyf yn fwy na pharod i wrando ar bob math o wahanol bobl. Hoffwn ddysgu, addasu a thrafod materion o bwysigrwydd i Gymru a'i phobl. Gwn fod ein safbwyntiau yn bwysig; rydym ni'n bwysig.\nRhondda, De-orllewin CymruTîm Senedd Ieuenctid Cymru | Team Welsh Youth Parliament November 2, 2018\nBrycheiniog a Sir Faesyfe, Canolbarth CymruTîm Senedd Ieuenctid Cymru | Team Welsh Youth Parliament November 2, 2018


Chwedlau Tylwyth Teg - Canolfan Ysgrifennu Tŷ Newydd Writing Centre\nLlu 4 Tachwedd 2019 - Sad 9 Tachwedd 2019\nTiwtoriaid / Katherine Langrish & Catherine Fisher\nDarllenydd Gwadd / Matthew Francis\nBydd y cwrs hwn yn mentro i goedwig dywyll straeon tylwyth teg drwy gestyll rhyfeddol y Mabinogi i ddarganfod sut y medrwn ail-gyflwyno hen chwedlau traddodiadol mewn cerddi a rhyddiaith modern. Byddwn yn trafod swynion a melltithion, cyrchoedd a dialedd, breuddwydion a dymuniadau, ac yn agor y drws i’r posibiliadau di-ddiwedd mae’r straeon hyn yn ei gynnig i awdur. Drwy weithio â dau awdur sydd wedi ennill nifer o wobrau yn y maes hwn, dyma eich cyfle i gael mynediad i fydoedd fydd yn ysbrydoli eich ysgrifennu ac yn rhyddhau eich creadigrwydd.\nKatherine Langrish yw awdurWest of the Moon (Harper Collins, 2011) a Dark Angels (Harper Collins, 2009); a'i chyhoeddiad mwyaf diweddar yw Seven Miles of Steel Thistles: Reflections on Fairy Tales (The Greystones Press, 2016) llyfr o ysgrifau am y tylwyth teg a chwedloniaeth wedi ei seilio ar flog o'r un enw. Mae'n adolygu'n gyson ar gyfer cyfnodolyn y Sussex Folklore Centre, Gramarye.\nMae Matthew Francis yn awdur ar chwe chyfrol o gerddi, gan gynnwys ei gyfrol ddiweddaraf The Mabinogi (Faber, 2017), dwy nofel a chasgliad o straeon byrion. Golygodd argraffiad diweddaraf o New Selected Poems W.S. Graham (Faber) a gyhoeddwyd ym mis Medi 2018. Mae’n Athro mewn Ysgrifennu Creadigol ym Mhrifysgol Aberystwyth.


Cwestiwn: Pwy yw Iesu Grist?\nAteb: Pwy yw Iesu Grist? Yn wahanol i’r cwestiwn, “A yw Duw yn bodoli?”, nid yw llawer wedi amau bodolaeth Iesu Grist. Caiff ei dderbyn yn gyffredinol bod dyn o’r enw Iesu wedi cerdded ar y ddaear yn Iesrael bron i 2000 o flynyddoedd yn ôl. Mae’r ddadl yn dechrau unwaith i ni ddechrau trafod hunaniaeth yr Iesu. Mae bron pob un o’r prif grefyddau yn dysgu mai proffwyd oedd yr Iesu, neu athro da, neu dyn duwiol. Y problem yw fod y Beibl yn dweud wrthym fod yr Iesu’n llawer mwy na proffwyd, athro da a dyn duwiol.\nYn ei lyfr, Mere Christianity, ysgrifennodd C.S. Lewis hyn: "Rwyf yn ceisio atal rhywun yn erbyn dweud y pethau dwl y mae pobl yn dweud amdano (Iesu Grist): 'Rwy'n barod i dderbyn yr Iesu fel athro moesol, ond dydw i ddim yn ei dderbyn fel Duw.' Dyma'r union beth na ddylwn fod yn ei ddweud. Fuasai dyn a oedd ond yn ddyn a ddywesasai'r un fath o bethau â'r Iesu ddim yn athro moesol. Mi fuasai'n ddyn gwallgof -- ar yr un lefel a dyn sy'n dweud ei fod yn ŵy wedi berwy -- neu mi fuasai'r un peth â'r diafol o uffern. Mae'n rhaid gwneud penderfyniad. Naill ai yr oedd, ac yn dal i fod, yn Fab Duw, neu yn wallgof, neu'n rhywbeth waeth... Mi allwch gau ei ben fel dyn dwl, mi allwch boeri arno, a'i ladd fel ysbryd drwb; neu fe allwch blygu wrth ei draed a'i alwn'n Arglwydd a'n Dduw. Ond gadewch i ni beidio â meddwl am unrhyw ddwli nawddoglyd am iddo fod yn ddyn, yn athro. Ni adawodd y posibilrwydd i ni feddwl am y fath beth. Nid oedd ganddo fwriad wneud y fath beth."\nBeth oedd yr Iesu’n ei honni? Peth sydd gan y Beibl i ddweud amdano? Yn gyntaf, ystyriwn eiriau’r Iesu yn Ioan 10:30, “Dw i a'r Tad yn un.” I ddechrau efallai ni ellir ystyried hyn fel Iesu’n honni mai Duw ydyw. Ond, sylwch ar ymateb yr Iddewon i’r hyn a ddywedodd, “Dyn ni ddim yn dy labyddio am wneud unrhyw beth da," atebodd yr arweinwyr Iddewig, "ond am gablu! Am dy fod ti sydd ond yn ddynol, yn honni mai Duw wyt ti.” (Ioan 10:33). Fe ddeallodd yr Ieddewon eiriau’r Iesu fel ymhoniad mai Duw ydoedd. Yn yr adnodau sy’n dilyn, sylwch nad yw Iesu’n cywiro’r Iddewon drwy ddweud “nid Duw ydwyf.” Mae hyn yn awgrymu bod yr Iesu yn dweud o ddifrif mai Duw ydoedd, gan ddatgan “Dw i a'r Tad yn un.” (Ioan 10:30). Mae enghraifft arall yn Ioan 8:58. Mae’r Iesu yn datgan, " Credwch chi fi – dw i’n bodoli ers cyn i Abraham gael ei eni!". Unwaith eto, mae’r Iddewon yn ymateb trwy godi cerrig a cheisio ei labyddio (Ioan 8:59). Paham y byddai’r Iddewon am labyddio’r Iesu os nad oedd wedi dweud rhywbeth yr oeddent yn credu i fod yn gabledd, sef honni mai Duw ydoedd?\nDywed Ioan 1:1 wrthym mai “Duw oedd y Gair.” Dywed Ioan 1:14 wrthym mai “Daeth y Gair yn berson o gig a gwaed” Mae hyn yn dangos yn glir mae Duw yn y cnawd yw’r Iesu. Mae’r disgybl Tomos, gan gyfeirio at yr Iesu, yn datgan, “Fy Arglwydd a'm Duw!” (Ioan 20:28). Nid yw’r Iesu yn ei gywiro. Mae’r Apostol Paul yn ei ddisgrifio fel “…Iesu Grist, ein Duw mawr a'n Hachubwr ni” (Titus 2:13). Dywed yr Apostol Pedr ar yr un pryd, “…Iesu Grist, ein Duw a’n hachubwr ni” (2 Peter 1:1). Mae Duw y Tad yn dyst i gwir hunaniaeth yr Iesu hefyd, “Ond wrth y Mab, Dy orseddfainc di, O Dduw, sydd yn oes oesoedd: teyrnwialen uniondeb yw teyrnwialen dy deyrnas di.” Mae proffwydi’r Hen Destament am Grist hefyd yn datgan ei dduwyfoldeb, “Canys bachgen a aned i ni, mab a roddwyd i ni, a bydd y llywodraeth ar ei ysgwydd ef: a gelwir ei enw ef, Rhyfeddol, Cynghorwr, y Duw cadarn, Tad tragwyddoldeb, Tywysog tangnefedd.”\nFelly, fel y dadleuodd C.S. Lewis, nid yw credu yn yr Iesu fel athro da yn opsiwn. Mae’n glir fod yr Iesu wedi honni mai Duw ydoedd. Os nad Duw yw’r Iesu, felly y mae’n gelwyddgi, nid proffwyd, athro da, na dyn dwyfol. Wrth geisio taflu ymaith eiriau Iesu, mae “ysgolheigion” modern yn honni bod y “gwir Iesu” heb ddweud llawer o’r pethau sy’n ymddangos yn y Beibl. Sut y medrwn ni ddadlau â Gair Duw am hyr hyn a ddywedodd, a’r hyn na ddywedodd yr Iesu? Sut y medrai “ysgolhaig” sy’n byw 2,000 o flynyddoedd ar ol amser yr Iesu gael gwell olwg ar yr hyn a ddywedodd a’i hyn na ddywedodd y sawl a fu’n fyw gyda’r Iesu, y sawl a oedd yn ei wasanaethu a’r sawl a gafodd eu dysgu gan yr Iesu ei hunan (Ioan 14:26).\nPaham y mae’r cwestiwn am hunaniaeth yr Iesu mor bwysig? Paham ei fod yn bwysig os mai Duw yw’r Iesu neu beidio. Y rheswm pwysycaf yw mae’n rhaid mai Iesu yw Duw, gan os nad Duw oedd yr Iesu ni fyddai ei farwolaeth yn ddigonol i dalu am bechodau’r byd i gyd (1 Ioan 2:2). Dim ond Duw allai dalu’r fath gosb ddifrifol (Rhufeiniaid 5:8; 2 Corinthiaid 5:21). Mae’n rhaid mai Duw oedd yr Iesu fel ei fod yn medru talu ein dyledion. Roedd yn rhaid i’r Iesu fod yn ddyn fel ei fod yn medru marw. Yr unig ffordd i waredigraeth yw trwy ffydd yn Iesu Grist! Dwyfoldeb yr Iesu yw’r rheswm paham mai efe yw’r unig ffordd i waredigaeth. Ei ddwyfoldeb oedd y rheswm iddo ddatgan, “Fi ydy'r ffordd ... fi ydy’r un gwir, a'r bywyd. Does neb yn gallu dod i berthynas gyda Duw y Tad ond trwof fi.” (Ioan 14:6).


Ystafell Ddosbarth Rithiol - Cynghorydd Morgais CeMAP a Rhyddhad Ecwiti CeRER - Coleg Gwent\nYstafell Ddosbarth Rithiol - Cynghorydd Morgais CeMAP a Rhyddhad Ecwiti CeRER\nPrynu ty a chael morgais yw un o'r penderfyniadau ariannol mwyaf a wnawn yn ystod ein hoes. Mae'r rhan fwyaf o bobl yn ceisio cyngor gan Gynghorydd Morgais proffesiynol, i drafod yr opsiwn gorau ar eu cyfer.\nRôl Cynghorydd Morgais yw helpu unigolion ddewis pa un o'r nifer o gynhyrchion, gwasanaethau a darparwyr sydd orau ar eu cyfer.\nRhaid iddynt fod yn gymwys i ddarparu cyngor, a'r prif gymhwyster sydd ei angen ar Gynghorwyr Morgais yn y DU yw 'Tystysgrif mewn Cyngor ac Arfer Morgais' (CeMAP®).\nMae 80% o'r Cynghorwyr Morgais yn y DU yn ddeiliaid cymhwyster CeMAP®.\nYn ogystal â CeMAP, byddwch yn dysgu am Ryddhad Ecwiti gyda chymhwyster CeRER. Mae ystod eang o gynhyrchion rhyddhad ecwiti ar gael, a bydd y cymhwyster hwn yn eich galluogi i archwilio anghenion cwsmeriaid a darparu'r cyngor cywir ar y gwahanol gynhyrchion sydd ar gael, yn ogystal â'r holl risgiau cysylltiedig.\nAr ôl cwblhau eich cymwysterau CEMap® Modiwl 1,2 a 3 yn llawn, byddwch yn ennill eich Tystysgrif Lefel 3 mewn Cyngor ac Arfer Morgais, gan eich galluogi i weithio fel Cynghorydd Morgais a darparu cyngor morgais cyfreithiol ledled y DU. Ar ôl cwblhau eich cymwysterau CeRER, byddwch hefyd yn gallu darparu cyngor ar ryddhad ecwiti.\n...unrhyw un dros 19 oed sy'n byw yng Nghymru, mewn cyflogaeth ac yn ennill llai na £29,534 y flwyddyn.\n...unrhyw un sydd eisiau datblygu'r wybodaeth a'r profiad sy'n ofynnol i ymgymryd â rolau yn y diwydiant gwasanaethau ariannol.\n..unrhyw un sy'n mwynhau gweithio gyda chwsmeriaid a darparu cyngor ac arweiniad.\nModiwl 1 CeMAP®\nCyflwyniad i Amgylchedd a Chynhyrchion Gwasanaethau Ariannol\nGwasanaethau a Rheoliadau Ariannol y DU\nModiwl 2 a 3 CeMAP®\nPolisïau ac arferion sy'n effeithio ar forgeisiau\nMaterion ac ôl-ddyledion ar ôl cwblhau\nCwblhau'r broses werth mewn perthynas â chynghori morgais\nAsesiad o wybodaeth cyngor morgais. Profi eich dealltwriaeth o'r manylion technegol er mwyn asesu eich gallu i gymhwyso'r wybodaeth a gwmpesir.\nEffaith cynlluniau rhyddhau ecwiti ar opsiynau cwsmeriaid yn y dyfodol\nEsboniad rheoliadol yr FCA am forgais oes a chynllun refersiwn cartref\nSut i baru gwahanol fathau o gynlluniau rhyddhau ecwiti gydag anghenion eich cwsmeriaid\nAddasrwydd a pha mor fforddiadwy yw'r gwahanol fathau o gynlluniau rhyddhau ecwiti\nSut i asesu'r risgiau i gwsmeriaid sy'n cymryd cynlluniau rhyddhau ecwiti a phryd y gallai'r rhain ddod i'r amlwg\nY rheolau sy'n ymwneud â buddion y wladwriaeth yn ogystal â threthi\nBydd angen i chi neilltuo 11 diwrnod ar gyfer mynychu'r cwrs hwn.\nMae eLearning hefyd wedi'i gynnwys yn yr elfen CeMAP o'r cwrs hwn er mwyn eich helpu i atgyfnerthu'r hyn rydych wedi ei ddysgu yn yr ystafell ddosbarth cyn sefyll eich arholiad.\nMae'r cwrs hwn yn eich paratoi i sefyll eich arholiad. Bydd angen i chi archebu'r arholiadau ar wahân gyda LIBF. Mae LIBF wedi bod yn gweithio ochr yn ochr â'u partneriaid profi, Pearson Vue, er mwyn darparu opsiwn i fyfyrwyr sefyll eu harholiadau o bell.\nErbyn hyn gall cynrychiolwyr sefyll eu harholiadau o gysur a diogelwch eu cartrefi eu hunain, tra'n cynnal amodau arholiad, a chael eu monitro gan oruchwyliwr.\nBle alla i astudio Ystafell Ddosbarth Rithiol - Cynghorydd Morgais CeMAP a Rhyddhad Ecwiti CeRER?


Lleoliad Addysg a diweddariad Cymhwyster CMI Lefel 7 – Cynllun Yfory\nGa’i ddechrau drwy ddweud helo mawr i bob un ohonoch chi. Mae blwyddyn gyntaf fy nghyfnod fel hyfforddai rheoli Cyngor Gwynedd wedi hedfan heibio, a dwi bellach wedi cael fy lleoli yn yr adran addysg ers Tachwedd 2018.\nOherwydd natur ymgynghoriadau mewnol a chyhoeddus dwi ddim wedi nac yn gallu adrodd ar gynnwys y gwaith dwi’n gyflawni yn yr adran mewn manylder. Ond mae fy nghyfrifoldebau yn cynnwys cynorthwyo prosiectau swyddogion Moderneiddio Addysg Cyngor Gwynedd. Rydym yn arwain ceisiadau ffedereiddio ysgolion, adolygiadau ysgolion ardal ac adeiladu ysgolion newydd drwy roi sylw manwl i’r cod trefniadaeth ysgolion 2017 – sef canllawiau a mesurau Llywodraeth Cymru.\nDwi wedi dysgu llawer iawn am y maes ac am y sgiliau sydd eu hangen i weithredu yn effeithiol mewn adran brysur fel hon yn y cyngor. Mae gennyf oherwydd profiadau blaenorol sgiliau cyfathrebu da ac mae cyfathrebu cynlluniau cymleth mewn ffordd glir yn rywbeth dwi’n mwynhau ceisio ei gyflawni. Ond mae gweithio yn yr adran addysg yn broses o geisio cyd-weithio a rhannu neges gyda nifer fawr o wahanol gynulleidfaoedd. Yn ddyddiol dwi’n cysylltu gyda phrifathrawon, swyddogion cyngor gwynedd, aelodau etholedig y cyngor, rhieni a llywodraethwyr ysgolion. Fel gallwch ddychmygu rydw i yn parhau i ddysgu ac yn datblygu fel hyfforddai yn y Cyngor!\nYn ychwanegol i weithio yn yr adran addysg dwi yn parhau i astudio cwrs CMI Lefel 7 ym Mhrifysgol Bangor. Bellach rydw i wedi cwblhau 3 modiwl sydd wedi canolbwyntio ar ‘Change Managment, ‘Leadership in Practice’ ac ‘Project Managment’. Byddaf dros y flwyddyn nesaf yn mynychu dau fodiwl arall fydd yn dod ar cyfanswm i 5 modiwl a 6 traethawd.\nYdych chi wedi ystyried gyrfa gyda Cyngor Gwynedd?\nMae’r Cyngor yn mynd i fynd ati yn fuan i ddarganfod y criw nesaf o hyfforddeion yfory.\nCadwch eich golwg ar ein cyfrifon cymdeithasol, ond yn y cyfamser darllenwch ein tudalen cwestiynau cyffredinol cyn ymgeisio: https://cynllunyfory.com/ydych-chi-awydd-ymgeisio-am-le-ar-y-cynllun/\nPrevious Post Eisteddfod… yn yr Eisteddfod, Ieee!\nNext Post Cyfnod o Secondiad


disgrifiad o’r llunSiop B&Q Aberystwyth wedi symud yn bell iawn. 'Find Us' = Dod o hyd at Unol Daleithiau (US)?\nY diweddara' yw'r enghraifft uchod ar ochr hen siop B&Q yn Aberystwyth. Mae'n amlwg bod y cyfeithydd wedi bod yn gwneud 'chydig o DIY ac heb ymgynghori efo'r arbenigwyr.\nDyma i chi enghraifft 'dyn ni wedi ei hatgyfodi o gyfnod y Pasg. Mi fedrwch chi hanner maddau iddyn nhw, mae'n siŵr bod ambell un yn dal i geisio cyrraedd y llinell derfyn y diwrnod wedyn!\ndisgrifiad o’r llunPasg hapus!\nMae'n destun digon o embaras mynd i'r tŷ bach ond does dim angen bod cweit mor swil yng ngorsaf reilffordd Beddgelert!\ndisgrifiad o’r llunFydd y gwaed yn rhuthro i'ch bochau?\nLlaeth a ...?\ndisgrifiad o’r llunUn o arwyddion siop goffi yn Aberystwyth: Mae'n rhaid eu bod nhw wedi rhedeg mas o le!\ndisgrifiad o’r llunMae edrych lan geiriau unigol mewn geiriadur yn un ffordd o gyfieithu mae'n siwr\nMae'n rhaid bod rhywbeth arbennig iawn am Aberystwyth oherwydd llai na hanner milltir o'r siop uchod, mi wnaeth archfarchnad roi cynnig arbennig i bawb oedd yn tynnu arian o'u peiriant twll yn y wal. Blincin' stiwdants!\ndisgrifiad o’r llunYstyr gwahanol i'r dywediad 'arian mewn llaw'\ndisgrifiad o’r llunTrueni fod y Saesneg ar y top\nOnd rhag ofn eich bod yn meddwl ein fod ni'n pigo ar Aberystwyth, cafodd yr arwydd hwn ei weld mewn archfarchnad yng Nghaerdydd. Mae'r topiau symudol 'ma yn swnio'n ddiddorol iawn!\ndisgrifiad o’r llunYn eich amser eich hun bobl!\ndisgrifiad o’r llunO leiaf roedd y Gaeleg ar y top\ndisgrifiad o’r llunNodyn i gyfieithwyr: Peidiwch â rhoi neges awtomatig ar eich e-bost pan ewch ar wyliau\nOnd gadewch i ni beidio bod yn rhy negyddol, a dewch i geisio darganfod ffyrdd o wneud y gorau o'r holl gamgymeriadau a'r camddealltwriaethau anffodus hyn. Efallai bod Dafydd Elfryn ar Twitter wedi ceisio ein dysgu ni i weithio gyda'r camgymeriadau, yn hytrach na chwyno'n ddiddiwedd yn eu herbyn.\ndisgrifiad o’r llunUn ateb ymarferol i'r broblem?\ndisgrifiad o’r llunUn fach i gloi... ynte i agor?\nMae'r cwpl o Fôn yn talu dros £700 y mis am ynni i bweru'r 38 o beiriannau meddygol sy'n rhedeg bob awr o'r dydd.


Adroddiad ar heriau a llwyddiannau sefydlu ysgolion pob oed: ymateb y llywodraeth [HTML] | LLYW.CYMRU\nAdroddiad ar heriau a llwyddiannau sefydlu ysgolion pob oed: ymateb y llywodraeth\nAdroddiad ar heriau a llwyddiannau sefydlu ysgolion pob oed: ymateb y llywodraeth [HTML]\nEin hymateb i adroddiad ac argymhellion Estyn ar 'Adroddiad ar heriau a llwyddiannau sefydlu ysgolion pob oed'.\nCyhoeddwyd gyntaf: 11 Ionawr 2022\nDiweddarwyd ddiwethaf: 11 Ionawr 2022\nArgymhellion ar gyfer awdurdodau lleol / consortia rhanbarthol\nArgymhellion ar gyfer ysgolion\nYsgolion pob oed yng Nghymru. Adroddiad ar heriau a llwyddiannau sefydlu ysgolion pob oed.\nComisiynwyd y cyngor gan y Gyfarwyddiaeth Addysg oherwydd y nifer cynyddol o gynigion i sefydlu ysgolion pob oed yng Nghymru. Mae'r astudiaeth yn ystyried pa mor llwyddiannus yw ysgolion pob oed ac a yw safonau'n well mewn ysgol pob oed o gymharu ag ysgolion uwchradd a chynradd ar wahân.\nMae'r adroddiad yn rhannu'r prif ganfyddiadau o dan dri phennawd, ac mae'r rhain wedi'u crynhoi isod:\nY rhesymeg ar gyfer sefydlu ysgol bob oed\nEr bod cefnogaeth ar gyfer sefydlu ysgolion pob oed, nid oes canllawiau cenedlaethol ar gael i awdurdodau lleol ac arweinwyr ysgolion. O ganlyniad, ni chaiff y sector ysgolion pob oed ei gydnabod yn sector ar wahân yn ddigon da ar hyn o bryd.\nOherwydd diffyg canllawiau cenedlaethol, mae’r rhwydwaith cenedlaethol o ysgolion pob oed wedi darparu cymorth i’w gilydd, wedi brocera grantiau o ffynonellau allanol, ac wedi gweithio i amlygu’r anawsterau ac arfer orau.\nMae’r rhan fwyaf o awdurdodau lleol yn rhagweld y bydd manteision ysgol bob oed yn gorbwyso’r anfanteision.\nDros gyfnod, mae awdurdodau lleol wedi dysgu o brofiadau ei gilydd, yn ogystal â defnyddio’r ymchwil ar fodelau pob oed llwyddiannus. O ganlyniad, mae’r ymgynghoriadau diweddaraf yn llawer craffach o ran manteision sefydlu ysgol bob oed, ac yn osgoi llawer o’r anawsterau a brofwyd gan y rhai a fabwysiadodd y model pob oed yn gynnar.\nSefydlu ysgolion pob oed\nCaiff y rhan fwyaf o ysgolion pob oed eu ffurfio o ganlyniad i gau ysgolion sy’n bodoli’n barod ac ailagor ar un o’u safleoedd fel ysgol newydd.\nMae ysgolion pob oed wedi bod yn fwyaf llwyddiannus pan maent yn newydd, ac mae arweinwyr a’r awdurdod lleol wedi ymgysylltu’n dda â’r gymuned leol.\nAt ei gilydd, mae awdurdodau lleol wedi darparu cymorth priodol ar gyfer cyrff llywodraethol yn ystod y broses i sefydlu ysgol bob oed. Fodd bynnag, mae cefnogaeth i benaethiaid wedi amrywio ledled Cymru.\nMae amser cynllunio a pharatoi ar gyfer penaethiaid cyn agor ysgol bob oed newydd yn amrywio. Pan mae penaethiaid wedi cael amser i ymgynghori a datblygu polisïau a gweithdrefnau, mae hyn wedi cyflwyno buddion i’r ysgol.\nYstyriodd arweinwyr ysgol mai’r flwyddyn gyntaf ar ôl agor oedd yr un fwyaf heriol. Byddai cyfathrebu gwell wedi osgoi llawer o gamsyniadau, ac wedi arwain at lai o wrthwynebiad, a phroses sy’n llai blin.\nEffaith model ysgol bob oed\nBron ym mhob ysgol bob oed, mae cyfran sylweddol o ddisgyblion yn pontio o ysgolion cynradd partner i Flwyddyn 7. Wrth iddynt bontio o Flwyddyn 6 i Flwyddyn 7, dywed ysgolion fod disgyblion oddi mewn i ysgol bob oed yn ymgynefino’n dda ym Mlwyddyn 7, ac yn gwneud cynnydd gwell yn eu blwyddyn gyntaf na’r rhai sy’n trosglwyddo o ysgolion cynradd ar wahân.\nMae gofal a chymorth bugeiliol ar gyfer lles disgyblion yn gryfder yn y rhan fwyaf o ysgolion pob oed, ac wedi bod yn flaenoriaeth ers agor ysgolion. O ganlyniad, ar y cyfan, mae disgyblion yn teimlo’n ddiogel yn yr ysgol, yn cael gofal da, ac yn cael eu cefnogi a’u gwerthfawrogi.\nMae gwella addysgu yn flaenoriaeth allweddol ar gyfer ysgolion pob oed. Mae’r rhan fwyaf o athrawon yn gweithio gyda’i gilydd i gynllunio a gweithredu cwricwlwm sy’n ystyried dilyniant ar draws pob sector. Mae trefniadau dysgu proffesiynol mewn ysgolion pob oed yn hynod ddefnyddiol, yn cynnwys rhannu arfer dda mewn addysgu yn fewnol neu rhwng ysgolion. Fodd bynnag, yn aml, nid yw dysgu proffesiynol allanol yn ddigon penodol ar gyfer y sector pob oed.\nAt ei gilydd, mae timau arweinyddiaeth pob oed llwyddiannus fel arfer yn cynnwys cyfuniad o arweinwyr â chefndiroedd mewn gwahanol sectorau.\nMae ansawdd yr hunanwerthuso a chynllunio ar gyfer gwelliant ar draws y sector yn amrywiol. Fodd bynnag, yn yr enghreifftiau gorau, mae ysgolion yn gwerthuso darpariaeth a safonau ar draws sectorau, a rhyngddynt.\nDylai Llywodraeth Cymru ystyried cyflwyno canllawiau cenedlaethol i ysgolion pob oed i gefnogi ysgolion pob oed, eu harweinwyr, llywodraethwyr ac awdurdodau lleol.\nWrth agor, cau neu wneud newidiadau sylweddol i ysgolion (gan gynnwys agor ysgolion pob oed) rhaid i awdurdodau lleol gydymffurfio â'r Cod Trefniadaeth Ysgolion statudol ac ystyried amrywiaeth o ffactorau. Mae'r Cod yn gosod gofynion statudol ac yn rhoi arweiniad ar y broses. Awdurdodau lleol sy’n gyfrifol am gynllunio lleoedd mewn ysgolion a rhaid iddynt sicrhau bod digon o ysgolion yn darparu addysg gynradd ac uwchradd yn eu hardal. Mater i awdurdodau lleol yw pennu patrwm y ddarpariaeth.\nBydd Llywodraeth Cymru yn gweithio gyda phartneriaid i ystyried y ffordd orau o gefnogi awdurdodau lleol ac arweinwyr a llywodraethwyr ysgolion pob oed gyda chanllawiau pellach. Gan weithio gydag awdurdodau lleol, consortia rhanbarthol a'r Academi Genedlaethol ar gyfer Arweinyddiaeth Addysgol, byddwn hefyd yn ystyried sut y gellir datblygu'r rhaglenni arweinyddiaeth presennol i ystyried anghenion penodol ysgolion pob oed.\nMae Llywodraeth Cymru yn nodi'r sylwadau ar adrodd am wybodaeth am ysgolion pob oed ac mae'n ymwybodol o'u hawydd cryf i gael eu trin fel un ysgol, yn hytrach nag fel dwy ran. Er y cyfeirir atynt yn gyson fel ysgolion canol, gan gynnwys ar wefan Fy Ysgol Leol, cydnabyddir y gallai'r ffordd yr adroddir ar ddata fod yn gliriach. Cyfrifir cymhwysedd Prydau Ysgol am Ddim ar sail ysgol gyfan ar gyfer ysgolion canol. Byddai'r un dull yn anos ei gyflawni ar gyfer cyfraddau presenoldeb, gan fod y casgliadau data ar wahân ac yn seiliedig ar gyfnodau amser gwahanol, ar gyfer y cyfnodau cynradd ac uwchradd. Byddwn yn ceisio gwella ac egluro'r gwaith o adrodd ar ddata ysgolion canol.\nDylai awdurdodau lleol / consortia rhanbarthol sicrhau bod ymgynghori ar sefydlu ysgol bob oed yn ystyrlon, yn dryloyw ac yn fuddiol o ran ymgysylltu â’r gymuned leol i gefnogi newid i wella’r ddarpariaeth ar gyfer eu plant.\nDylai awdurdodau lleol / consortia rhanbarthol benodi arweinwyr ar gyfer ysgolion pob oed newydd yn gynnar i ddarparu digon o amser cynllunio a pharatoi.\nDylai awdurdodau lleol / consortia rhanbarthol ddarparu hyfforddiant a chymorth â ffocws gwell, sy’n benodol i sector, er enghraifft i wella arfer ystafell ddosbarth ar draws pob sector o’r ysgol.\nYmateb Llywodraeth Cymru i argymhellion 2 i 4\nWrth gynnig newidiadau sylweddol i ysgolion, gan gynnwys cau ysgolion, agor ysgolion newydd a gwneud newidiadau a reoleiddir i ysgolion, rhaid i awdurdodau lleol a chynigwyr eraill gydymffurfio â Deddf Safonau a Threfniadaeth Ysgolion (Cymru) 2013 a'r Cod Trefniadaeth Ysgolion.\nMae adran 48 o Ddeddf 2013 yn ei gwneud yn ofynnol i gynigion trefniadaeth ysgolion fod yn destun ymgynghoriad cyn eu cyhoeddi. Mae cyfraith achosion wedi sefydlu y dylid cynnal y broses ymgynghori pan fydd cynigion yn dal i fod ar gam ffurfiannol ac y dylid cynnwys rhesymau a gwybodaeth ddigonol ar gynigion penodol i alluogi ystyriaeth ac ymateb deallus. Mae'n hanfodol i gynigwyr gyflwyno gwybodaeth o safon uchel fel sail i ymgynghoriad ag ysgolion ac yn y dogfennau ymgynghori a gyhoeddir. Mae'r Cod yn cydnabod y gall methu â darparu dogfennau ymgynghori cywir o ansawdd uchel arwain at sefyllfa lle bydd yr ymgynghoriad yn cael ei roi o’r neilltu neu’n cymryd llawer mwy o amser na'r disgwyl, a mwy o wrthdaro â chymunedau. Mae'r Cod yn nodi'r wybodaeth y mae'n rhaid ei chynnwys mewn dogfennau ymgynghori.\nEr nad oes gofyniad i gynnal cyfarfodydd ymgynghori, mae'r rhan fwyaf o gynigwyr yn gwneud hynny. Gall cyfarfodydd a sesiynau galw heibio fod o help mawr i ledaenu gwybodaeth a darparu llwyfan addas i ymgyngoreion leisio barn, gofyn am eglurhad a rhoi sylwadau.\nMae cyrff llywodraethu ysgolion yn gyfrifol am drefniadau staffio yn unol â Threfniadau Staffio Ysgolion a Gynhelir (Cymru) 2006.\nPan fo cynnig i sefydlu ysgol a gynhelir newydd yn cael ei gymeradwyo, bydd yn ofynnol sefydlu corff llywodraethu dros dro cyn ymgorffori'r ysgol a chorff llywodraethu parhaol o ddyddiad sefydlu'r ysgol\nMae gwybodaeth am y broses hon wedi'i chynnwys ym mhennod 20 o'r Canllaw i’r Gyfraith i Lywodraethwyr Ysgolion.\nMae Llywodraeth Cymru yn darparu cyllid bob blwyddyn i'r Fforwm Ysgolion Pob Oed Cenedlaethol i ddatblygu a rhannu arferion da. Mewn partneriaeth â'r Fforwm, byddwn yn trafod gyda chonsortia rhanbarthol ac awdurdodau lleol y ffordd orau o ddarparu cymorth sy'n canolbwyntio'n well ar y sector pob oed.\nDylai ysgolion barhau i gynllunio a darparu cwricwlwm cyfoethog sy’n symud ymlaen yn naturiol ar draws yr ystod oedran lawn.\nDylai ysgolion gydweithio ymhellach ag ysgolion eraill i ddatblygu polisïau a gweithdrefnau pob oed, a rhannu arfer dda.\nYmateb Llywodraeth Cymru i argymhellion 5 i 6\nMae Fframwaith y Cwricwlwm i Gymru, gyda chefnogaeth canllawiau Y Daith i Weithredu'r Cwricwlwm, yn rhoi arweiniad ar gynllunio cwricwlwm gan roi pwys arbennig ar gynnydd. Mae egwyddorion cynnydd gorfodol, yn ogystal â'r disgrifiadau dysgu mewn canllawiau statudol, wedi'u cynllunio i gefnogi ymarferwyr i ymgorffori cynnydd o fewn eu cwricwla.\nMae'r Rhwydwaith Cenedlaethol hefyd yn cefnogi ysgolion i rannu arferion o amgylch ystod o faterion sy'n ymwneud â'r cwricwlwm. Mae cynnydd yn un o themâu allweddol sgyrsiau'r Rhwydwaith Cenedlaethol.\nFel amlinellir uchod, mae Llywodraeth Cymru yn rhoi cymorth ariannol i'r Fforwm Ysgolion Pob Oed i alluogi ysgolion i ddatblygu a rhannu arferion da. Rydym yn gobeithio gweld gwaith da'r Fforwm yn parhau.\nDyddiad cyhoeddi 13 Ionawr 2022\nBydd yr adroddiad yn cael ei gyhoeddi ar 13 Ionawr 2022 neu ar ôl hynny, a gellir ei weld ar wefan Estyn.


Sgwrsio Lacs. Sgwrsio am ddim gyda dieithryn ar hap yn syth o Lacs.\nCroeso i Chatroulette LacsCyswllt i berson aleatory unrhyw le yn y byd. Gyda Chatroulette Lacs gallwch ddewis rhwng yr opsiynau canlynol:- Sgwrs am ddim gyda phob math o bobl o Lacs. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Lacs:


Dod i adnabod Nathan Munday | Mudiad Efengylaidd Cymru | Page 1248354653\n27 Tachwedd 2018 | gan Nathan Munday\nDwed ychydig bach am dy gefndir.\nCes i fagwraeth hyfryd yng nghefn gwlad Sir Gaerfyrddin a chael f’addysg yn Ysgol Gyfun Maesyryrfa . Fe ddes i yn Gristion pan oeddwn i’n saith mlwydd oed. Roeddwn wedi brifo mam rywsut a dwi’n cofio gweddïo am faddeuant yn f’ystafell y noson honno. 17 Ebrill 2000 oedd y dyddiad. Yn y bore, teimlais heddwch ysbrydol gan wybod fod fy mhechod wedi’i faddau – popeth yn y gorffennol, y presennol a’r dyfodol. Clod i Dduw!\nFel plentyn, roeddwn yn mwynhau ysgrifennu. Dwi bob amser wedi ‘teimlo’ lot ymhob achlysur. Dwi’n credu bod cydwybod dyner yn fendith ac yn felltith! Ar y naill law, mae’n cynorthwyo bywyd ysbrydol a chreadigol. Ar y llaw arall, mae’r byd a phechod yn brifo gymaint. Ysgrifennais gyfrol o straeon byrion yn yr ysgol. Dyma oedd y dechreuad.\nBeth yw dy waith ar hyn o bryd?\nRwyf ar fin gorffen fy PhD sy’n astudiaeth o farddoniaeth grefyddol yng Nghymru yn y ddwy iaith. Ar y naill law, astudiaeth o lenyddiaeth ydyw. Ar y llaw arall, rwy’n mewnbynnu elfennau diwinyddol a chymdeithaseg grefyddol hefyd. Mae’n waith eithaf mentrus ond rwyf wedi derbyn cymaint o gefnogaeth. Roedd cael cyllid gan y llywodraeth i wneud astudiaeth fel hon yn arwydd i mi fod Duw eisiau i mi wneud y gwaith. Mae’n bwysig cael Cristnogion yn yr academi! Dysgodd Bobi Jones hwnna i mi.\nCyhoeddwyd dy lyfr cyntaf gan Parthian yn 2017. Sut fyset ti’n disgrifio dy lyfr, Seven Days?\nGwnaeth Cynan Llwyd sgwennu rhywle mai ‘Cabinet of Curiosities’ ydyw. Mae hynny’n ddisgrifiad da. Mae taith tad a mab yn cael ei chyflwyno trwy saith pennod sy’n cyfateb i saith diwrnod ar y daith. Taith go iawn yw hi; taith a gymerais ar gyrion Sbaen a Ffrainc ger mynyddoedd y Pyreneau. Wrth deithio rwy’n dychmygu pererindodau eraill, gan ofyn cwestiynau fel ‘beth sy’n wahanol rhwng y gwir a ffuglen?’ Mae yna nifer o gymeriadau diddorol yn dod ar fy nhraws sydd yn ysbrydoli breuddwydion ac yn cyflwyno straeon eraill.\nRwyt ti’n cyfeirio at fynyddoedd y Beibl trwy dy lyfr. Beth yw dy hoff gyfeiriad at fynydd yn y Beibl, a pham?\nCwestiwn da ac anodd! Cyfeiriadau at ein Harglwydd Iesu ar amryw o fynyddoedd sydd wedi dal fy sylw am flynyddoedd. Mae’r Beibl yn sôn am yr Iesu yn mynd i weddïo ger y copaon. Rwy’n gallu dychmygu Iesu’n mwynhau’r tawelwch ac mae rhaid i mi gyfaddef fy mod i’n teimlo’n agos ato pan rwy’n dringo. Nid rhyw bantheistiaeth fel Wordsworth yw’r teimlad hwn; mae pob mynydd mewn ffordd yn f’atgoffa o Iesu yn dringo ac yn agosáu at ei Dad.\nAi pererindod yw’r daith yn Seven Days?\nIe. Dechreuad fel petai. Rwy’n edrych ar ein holl fywyd fel pererindod. Pererin o ddisgrifiad Bunyan neu Pantycelyn ydw i ac mae’r mynyddoedd, mewn ffordd, yn adlewyrchu bywyd cyfan y Cristion. Y copaon ysbrydol, y dyffryn digalon, y werddon hyfryd, y mannau tywyll, y cyfnod oer, y cyfnod cynnes ac yn y blaen.\nYn dy lyfr cawn ddyfyniadau a chyfeiriadau cryf at y Beibl ond rwyt ti hefyd yn cyfeirio at draddodiadau mytholegol, chwedlonol a llenyddol. Beth oedd dy amcan trwy wneud hyn?\nUn amcan oedd dathlu diwylliant cyfoethog Ewrop. Mae straeon yn bwysig oherwydd mae yna bethau i’w dysgu oddi wrth ein gilydd hyd yn oed pan nad yw’r straeon yn real. Trist, yn fy marn i, yw Cristnogion sydd yn rhy ysbrydol i ddarllen pethau eraill heblaw Puritan Paperbacks (er fy mod i’n argymell y rhain wrth gwrs!) Roedd Iesu ei hun yn creu straeon er mwyn dysgu gwirioneddau i’w ddilynwyr.\nOes yna groeso, neu le, ar gyfer lleisiau Cristnogol ym myd cyhoeddi Saesneg yng Nghymru heddiw?\nA bod yn deg, roedd fy nghyhoeddwyr yn arbennig. O ran darllenwyr, mae yna bob amser amheuaeth am rywun sy’n datgan ei bod nhw’n dilyn yr Arglwydd Iesu. Ces i adolygiad yng nghylchgrawn Planet yn ddiweddar yn condemnio’r ffordd roeddwn wedi datgan mai Duw greodd y byd. Roeddwn yn hapus i weld anghrediniwr fel John Barnie yn ymateb i’r llyfr! Dydy tywyllwch ddim yn mynd i groesawu goleuni! Does byth wir groeso ar gyfer lleisiau Cristnogol. Os cawn ni groeso gan y byd, mae rhywbeth mawr yn bod!\nMae’n bwysig iawn fod Cristnogion yn defnyddio eu doniau ysgrifennu. Mae yna rym yn y gair on’does? Ac mae yna le i ogoneddu, clodfori a chyhoeddi ein Harglwydd ymhob sffêr o fywyd. Mae dyletswydd arnom ni, a dweud y gwir, i ddefnyddio’r doniau y mae Duw wedi eu rhoi i ni. Mae lleisiau goleuedig Cristnogol yn werthfawr mewn byd tywyll. Gwerthfawr ac angenrheidiol!\nMae’r bywyd Cristnogol yn aml yn cael ei gyffelybu i daith. Ble wyt ti ar y daith honno?\nDwi’n dal i gredu! Weithiau rwy’n teimlo fel Theo gyda’i ffyn baglau; ar ddiwrnodau eraill, rwy’n teimlo fel Billy Bray, Mab y Brenin! Yn aml, rwy’n teimlo fel y dyn yna dywedodd: ‘Iesu dwi’n credu, helpa fy anghrediniaeth’. Diolch byth nad yw fy ffydd yn dibynnu ar fy nheimladau i. Diolch am yr Un sy’n fy nghynnal trwy ei Ysbryd.\nRwyt ti’n sôn am dy deulu – dy rieni a dy chwaer – mewn ffordd sydd wir yn cyfleu’r cariad ac agosatrwydd sy’n bodoli rhyngoch er eich bod yn unigolion tra gwahanol wrth natur. Pa mor bwysig yw teulu?\nMae teulu yn hollbwysig. Mae fy nyweddi yn dod o gefndir di-gred yn yr Iseldiroedd. Un o’r pethau cyntaf ddwedodd hi wrthyf pan gwrddodd hi â’m teulu oedd: ‘Nate, this is what God intended’. Nawr mae fy nheulu i yn bell o fod yn berffaith! (Rwy’n gallu clywed pobl yn chwerthin nawr!) Ond, mae strwythur Beiblaidd yn hyfryd; y tad yn arwain y teulu; y fam yn ein magu ni ac yn ein haddysgu ni ym mhethau’r Arglwydd; Mam-gu a Thad-cu yn arwyr ysbrydol; a chwaer sy’n ffrind arbennig ac yn gynghorwraig. Maddeuwch os rwy’n swnio’n sentimental. Ond roedd Jenna’n iawn, roedd Duw wedi cynllunio teulu ac mae Duw yn achub teuluoedd. Dyma un o batrymau gorau’r cread.\nMae Seven Days yn cyfleu rhywbeth o’r gwerth rwyt ti’n ei roi ar gael gwreiddiau diwylliannol, yn ogystal â chyfleu perthynas o barch a rhyfeddod at y byd naturiol. Pa resymau sydd gan y Cristion yn benodol i werthfawrogi’r pethau hyn?\nMae’n bwysig fod y Cristion yn darllen ac yn mwynhau natur. Mae popeth yn rhodd gan Dduw. Yn Eden, roedd ein rhieni wedi cael eu penodi i warchod natur a’r anifeiliaid. Mae’r mudiad gwyrdd yn datgan mai rhywbeth newydd o’r chwedegau yw hyn. Ond, mewn gwirionedd, mae gwerthfawrogiad ac amddiffyniad natur yn deillio o’r Beibl.\nRwy’n dwlu ar yr emyn Saesneg yna gan George Wade Robinson. Rydyn ni’n canu’r emyn yma’n aml yn yr Heath: ‘Loved with everlasting love’. Mae’r ail bennill yn sôn am natur:\nMae llygaid y Cristion yn gallu gweld mwy ac yn gallu mwynhau natur mewn ffordd lawnach. Dyma fy mhrofiad i beth bynnag.\nWel, mi fyddwn ni’n priodi ym mis Medi. Rwy’n edrych ymlaen at hyn. Rydyn ni wedi bod yn byw mewn dwy wlad wahanol am dros flwyddyn ac yn cyfri’r dyddiau i fod yn yr un wlad, yr un ddinas, yr un tŷ hyd yn oed! Rwyf hefyd yn edrych am waith ar hyn o bryd. Mae’r PhD yn dod i ben ac rwy’n gofyn i Dduw ‘beth nesaf?’ bron bob dydd. Diolch byth nad yw ein pererindodau yn digwydd ar hap. Diolch i Dduw sy’n trefnu lluoedd nef ond sydd hefyd yn trefnu ein llwybrau ni!


Rhestr wirio i blwyfi - Yr Eglwys yng Nghymru Rhestr wirio i blwyfi – Yr Eglwys yng Nghymru\nEr mwyn bod yn bresenoldeb sy’n iacháu yn y gymuned leol, dylai’r eglwys:\nedrych i mewn iddi hi ei hunan – trafod ei hangen ei hun am iacháu, yn cynnwys materion yn ymwneud â’i strwythurau;\nprosesau a grwpiau sy’n gweithio yn erbyn iacháu, e.e. gwrthdaro, perthynas dan bwysau, diffyg cydweithredu, cam-drin awdurdod, amharodrwydd i wrando, rhagfarn, bwlio ysbrydol;\nsicrhau fod y weinidogaeth ar gael i bawb o fewn y gynulleidfa, nid dim ond y rhai gwael iawn neu ofidus; pregethu a gweinidogaethu’n effeithiol am iacháu pob aelod o’r gynulleidfa; eu helpu i ymwybod yn llawn â’u hangen eu hunain am iachâd;\nedrych allan: beth yw’r angen am iacháu o fewn y plwyf? Edrychwch ar y cyd-destun cymdeithasol, economaidd a diwylliannol – ffactorau amgylcheddol, hanes a gobeithion. Edrychwch am ffactorau cudd yn ogystal â’r rhai amlwg, e.e. unigolion neu grwpiau gydag anghenion arbennig;\nperi i’r weinidogaeth iacháu gyfateb i anghenion y bobl leol;\nedrych y tu hwnt: sut y mae’r weinidogaeth hon yn effeithio ar genhadaeth a gweinidogaeth ehangach y plwyf? Ystyriwch sut y mae addoli, gofal bugeiliol, gweinyddiaeth gydweithredol a threfn adeiladau yn annog iacháu, a sut y dylid datblygu’r meysydd hyn i ateb anghenion iacháu lleol;\nmeddwl yn eciwmenaidd; canfod ffyrdd o fynegi’r weinidogaeth iacháu yn eciwmenaidd: datblygu’r weinidogaeth hon gydag enwadau eraill o fewn y gymuned leol;\ncymryd golwg fyd-eang: darganfod sut y gall eglwys y plwyf gefnogi iáchau mewn rhannau eraill o’r byd. Cysylltu cefnogaeth eglwys y plwyf â chenhadaeth a gweinidogaeth dramor a chanfod pa brosiectau y dylid eu cefnogi.\nGweddïo, adolygu a bod yn agored i arweiniad yr Ysbryd Glân i adfywio a datblygu’r weinidogaeth iacháu.


Tsieina Custom Pipe Fab Cyflenwyr a Factory - Precision OEM Pipe Fab Gwasanaeth - YOUHE\nGwasanaeth Pibell Pibellau Uchel Precision - Ansawdd Uchel !! PROFFIL CWMNI GWEITHIO METAL YOUHE gyda phrofiadau cyfoethog o 20 mlynedd, sy'n arbenigo mewn cynhyrchu laser a rhannau metel dalen, gwasanaeth OEM & ODM, rydym yn gallu bodloni gofynion gwahanol gwsmeriaid, mae ein ffatri wedi ...\nGwasanaeth Pibell Pibellau Uchel Precision - Ansawdd Uchel !!\nTorri Laser, CNC Punching, CNC Bending, Tig Welding, Mig Welding, Riveting, Malinding, Stamping, Rolling, Cneifio, ac ati.\n1. Rydym yn wneuthurwr proffesiynol sy'n arbenigo mewn cynhyrchu gwahanol rannau metel, gan gynnwys cypyrddau peiriannau, strwythurau dur, ategolion a rhannau metel taflenni, rhannau peiriannu CNC, rhannau stampio, rhannau pwysau, paentio a gorchuddio powdr a chynulliad am dros 20 mlynedd.\n2. Gyda pheirianwyr technegol profiadol ac offer arolygu modern, gall ein cwmni eich helpu i wneud gostyngiad.\n3. Rydym wedi ymrwymo i ganolbwyntio ar alw a boddhad y cleient, ac i ddarparu cynhyrchion o ansawdd uchel am brisiau cystadleuol yn ôl eich lluniau neu samplau.\n4. Gall ein hadran ymchwil a datblygu gryf reoli'r cynhyrchion i gwrdd â'ch gofyniad llym, arolygu 100% ar ddimensiynau beirniadol gyda chywirdeb uchel. A bydd ein hadran QC yn arolygu'r cynhyrchion wrth gynhyrchu ac ar ôl cynhyrchu. Rydyn ni'n eich addewid fel a ganlyn:\nA. Chwiliwch y deunydd crai cyn y cynhyrchiad;\nB. Arolygu ar hap yn ystod y cynhyrchiad;\nC.Make 100% o archwiliad cyn y llwyth.\n5. Gallwn ddatblygu cynnyrch newydd cyn gynted ag y dymunwch, a chynnal effeithlonrwydd cynhyrchu llym i gadw costau cynhyrchu i lawr a phrisiau cystadleuol.\n6. Pris uniongyrchol y ffatri ac ar y cyflenwad.\n7. Maint bach yn dderbyniol.\n8. Gwasanaethau OEM a ODM.\nHot Tags: pibell fab, Tsieina, cyflenwyr, ffatri, gwasanaeth, manwldeb, arfer, OEM\nPâr o: Gwaith Ffabrigwaith Dur\nNesaf: Fabricators Steel Di-staen


BlogMenai.com: Goblygiadau'r dadleuon teledu i etholiad 2016\nMae hyn yn newyddion arbennig o dda i'r Blaid - os cawn gadarnhad heddiw y bydd yn digwydd ac y bydd y Blaid mewn un o'r dadleuon (neu fwy - dwy ydi'r awgrym hyd y gwela i). Does 'na rili ddim ffordd y gallith hi fod ar ei cholled, onid ydi Leanne Wood yn gwneud smonach llwyr ohoni.\nTa waeth, bydd hwn yn un o'r cyfleoedd gorau i Blaid Cymru ei gael yn ei holl hanes, os nad y gorau, i'w chyflwyno ei hun i'r etholwyr. Byddai gwneud smonach ohoni'n drychineb lwyr, ond dwi'n meddwl y byddai hyd yn oed perfformiad gweddol gan bwy bynnag fydd yn cynrychioli'r Blaid yn ennill pleidleisiau, a hyd yn oed seddi.\n(Wnes i ddarogan yn ddiweddar na alla i weld y Blaid mewn difrif yn cael mwy na 3 sedd - byddai lle yn y dadleuon teledu wir yn newid fy marn ar hyn)\nFyddwn i ddim yn poeni llawer Jason - mae Leanne yn dod trosodd yn dda ar y teledu - a bydd yna cryn gyferbyniad rhyngddi hi a'r tri miliwnydd.\nI fod yn onest efo chdi dwi'n meddwl na go lew ydi hi - weithia ma hi'n dda, weithia ma hi'n weddol. Ond fi ydi hynny. Ta waeth, dwi'm yn rhagweld hi'n neud smonach ohoni. Fydd jyst ymddangos yn y dadleuon yn fonws anhygoel i'r Blaid\nMi fydd y tri miliwnydd yn chwarae ar emosiynau'r gwylwyr. Ofn.....rhaid adnewyddu Trident gan fod Rwsia neu ISIL neu bwy bynnag yn bygwth. Yna, byddant yn dweud fod rhaid cwtogu ar wariant neu fydd y bunt yn gwanhau a chyfraddau llog yn gorfod codi. Yr ail o'r rhain yw 'trachwant'. Dyna'r ddau emowsiwn cryfaf; ofn a thrachwant. Gobeithio fydd gan y Blaid atebion deche i'r ofnau hyn.


Apêl Jack - Welsh Hearts\nAchub bywydau mewn ysgolion yng Nghymru\nAchub bywydau mewn clybiau rygbi yng Nghymru\nApêl Dai Ffib\nTe parti Brenhines y Calonnau\nMis Calon i Galon\nCanghennau codi arian\nGadael Rhodd Mewn Ewyllys\nRhoi Rhodd er Cof\nBob wythnos yn y DU mae 12 person ifanc yn marw’n sydyn oherwydd problem gyda’r galon nad oedd wedi cael diagnosis. Ar 12 Chwefror 2012 daeth ein mab 15 mlwydd oed Jack yn un o’r 12 person ifanc yna.\nRoedd Jack yn fachgen heini ac iach a oedd wedi cynrychioli Cymru mewn Taekwondo ledled Ewrop ar nifer o achlysuron. Roedd Jack yn fyfyriwr A* ac roedd wedi llwyddo i ennill ysgoloriaeth yng Ngholeg Chweched Dosbarth Caerdydd. Roedd marwolaeth Jack yn sioc enfawr i ni, am nad oedd Jack erioed wedi bod yn sâl. Hyd heddiw rydym yn dal heb gael atebion ynglŷn â pham bu ein mab farw.\nErs marwolaeth Jack rydym wedi sefydlu cronfa goffa yn ei enw o fewn C.R.Y. Bydd yr holl arian a godir er cof am Jack yn cyfrannu at dalu am raglen sgrinio’r galon yng Nghymoedd De Cymru. Mae’r prosiect hwn yn llwyddiannus iawn ac rwyf wedi trefnu i’r rhaglen sgrinio gyntaf ddigwydd yn Ysgol Gyfun Oakdale ar 6 Mehefin 2014, pan fyddai Jack wedi bod yn18 oed.\nMae pob canolfan hamdden leol wedi cael diffibriliwr, ond nid yw ein hysgolion lleol wedi cael un. Oherwydd hyn rwyf wedi sefydlu Apêl Jack, sydd wedi’i gefnogi gan The South Wales Argus a Calonnau Cymru. Nod apêl Jack yw rhoi diffibriliwr i bob Ysgol Gyfun gan ddechrau gyda’r rhai yng Ngwent a Chwm Rhymni.\nMae rhieni Jack, Grant a June, wedi bod yn cydweithio â’r South Wales Argus, ymarferwyr meddygol a Calonnau Cymru er mwyn cyflawni’r nod hwn – ar 29ain Ebrill 2014, cyflwynwyd achos ‘Deddf Jack’ dros gael diffibriliwr ym mhob man cyhoeddus yng Nghymru, gerbron Cynulliad Cenedlaethol Assembly Cymru..\nRHOI ARIAN I APÊL JACK\nGallwch roi arian ar-lein drwy ddefnyddio’ch cerdyn credyd neu ddebyd, neu eich cyfrif PayPal. Sicrhewch eich bod yn dewis The Jack Thomas Appeal fel eich cronfa ddynodedig fel y gallwn gyfeirio’ch arian at yr achos cywir. Diolch.\nRhowch arian arlein heddiw\nGallwch hefyd anfon siec, yn daladwy i Calonnau Cymru, at Calonnau Cymru, Llys y Castell, 6 Heol y Gadeirlan, Caerdydd CF11 9LJ. Ysgrifennwch ‘Jack Thomas defibs appeal’ ar gefn yr amlen.\nFfyrdd eraill i helpu Calonnau Cymru


Cyfoeth Naturiol Cymru / Cadwraeth, bioamrywiaeth a bywyd gwyllt\nCadwraeth, bioamrywiaeth a bywyd gwyllt\n> Cadwraeth, bioamrywiaeth a bywyd gwyllt\nCewch wybodaeth ynghylch sut y gallwn ni helpu i gadw bywyd gwyllt a bioamrywiaeth yng Nghymru.\nCewch wybodaeth ynghylch y bywyd gwyllt a’r cynefinoedd sy’n cael eu gwarchod o dan gyfraith y DU.\nCewch ganfod pa rywogaethau o blanhigion ac anifeiliaid sy’n cael eu gwarchod o dan gyfraith Ewro\nMae meddu ar a gwerthu Rhywogaethau a Warchodir gan Ewrop a rhywogaethau a warchodir gan y DU yn anghyfreithlon. Gall Cyfoeth Naturiol Cymru (CNC) roi trwyddedau at ddibenion priodol. Mae trwyddedau cyffredinol ar gael ar gyfer amgueddfeydd a thacsidermyddion.\nDewch o hyd i wybodaeth am bwysigrwydd peilliwyr, a sut y gallwch helpu i ddiogelu'r creaduriaid pwysig hyn.\nDysgwch am Rywogaethau Estron Goresgynnol a'r cynlluniau sydd ar waith i fynd i'r afael â nhw.


Treth Gwarediadau Tirlenwi: Canllawiau technegol ar fannau nad ydynt at ddibenion gwaredu | LLYW.CYMRU\nTreth Gwarediadau Tirlenwi: Canllawiau technegol ar fannau nad ydynt at ddibenion gwaredu\nCanllawiau ar y darpariaethau yn Rhan 2 ac ym Mhennod 2 Rhan 5 o Ddeddf Treth Gwarediadau Tirlenwi (Cymru) 2017 (DTGT).\nMae’r canllaw hwn yn adlewyrchu’r darpariaethau canlynol yn y DTGT: Adran 8, is-adrannau 55-58 o Bennod 2, Rhan 5 ac Adran 68.\nMae'n rhoi trosolwg o’r broses o ddynodi mannau nad ydynt at ddibenion gwaredu (‘NDAs’) ac yn manylu ar y dyletswyddau a osodir ar weithredwyr safleoedd tirlenwi yng nghyswllt yr NDA, gan gynnwys cadw cofnodion. Mae’n manylu ar ganlyniadau torri'r gofynion sy'n gysylltiedig â NDAs, gan gynnwys y cosbau y gellir eu rhoi am fethu cydymffurfio â’r hysbysiad dynodi neu ofynion cadw cofnodion.\nMae NDAs yn galluogi'r Awdurdod i wahaniaethu'n rhwydd rhwng gweithgareddau trethadwy a rhai nad ydynt yn drethadwy ar safle tirlenwi. Maent yn sicrhau bod yr Awdurdod yn deall lle y cedwir deunydd sydd ar safle tirlenwi ond nad yw wedi'i ddodi mewn ardal gwaredu tirlenwi, am ba hyd ac at ba ddiben.\nMae enghreifftiau o weithgareddau cyfreithlon a allai ddigwydd o fewn NDAs yn cynnwys:\nstorio deunyddiau ar gyfer adfer safleoedd\nail-brosesu a didoli deunyddiau ar gyfer eu hailddefnyddio yn y dyfodol\nailgylchu neu waredu drwy ddulliau eraill fel llosgi\nMae’n bosibl y bydd ACC yn dynodi rhan o safle tirlenwi awdurdodedig fel NDA. Gall y dynodiad hwn ddilyn cais ysgrifenedig gan weithredwr safle tirlenwi, neu gall yr awdurdod ddynodi NDA ar ei liwt ei hun, er enghraifft pan fo'r Awdurdod yn gofyn am i ddeunydd penodol gael ei gadw’n unol â gofynion hysbysiad.\nGan ystyried yr amrywiaeth o weithgareddau a allai gael eu cynnal ar safle tirlenwi, efallai y bydd gweithredwr safle tirlenwi yn gwneud cais am fwy nac un NDA neu y bydd ACC yn dyfarnu mwy nag un NDA, neu gyfuniad o’r ddau. Os bydd ACC yn ystyried bod hynny'n angenrheidiol, efallai y bydd yn gofyn am wybodaeth ychwanegol i ystyried cais yn llawn.\nPan fydd gweithredwr safle tirlenwi yn gwneud cais am NDA, rhaid i ACC roi hysbysiad o’i benderfyniad iddo.\nMae hysbysiad dynodi yn nodi lle mae’r NDA ar safle tirlenwi, yn ogystal â chyfres o ofynion sy'n gysylltiedig â’r gwaith o reoli’r NDA, gan gynnwys y dyddiad y bydd dynodi’r man yn dod i rym.\nRhaid i’r hysbysiad bennu’r canlynol:\ndisgrifiadau o ddeunydd y mae’n rhaid ei ddodi yn y man hwnnw;\ny dull pwyso (DTGT/3010) ar gyfer pennu pwysau unrhyw ddeunydd sy'n cael ei waredu neu ei dynnu o'r man;\ny gweithgarwch safle tirlenwi y gellir eu cynnal yn y man (gellir defnyddio NDA at un defnydd penodol neu at nifer o ddefnyddiau);\ny cyfnod hwyaf y caniateir cadw deunydd yn y man.\nMae’n bosibl y bydd yr hysbysiad yn pennu’r canlynol:\ndisgrifiadau o ddeunydd na chaniateir ei ddodi yn y man hwnnw;\nuchafswm y deunydd y caniateir ei gadw yn y man.\nYn gyffredinol, bydd y dynodiad NDA yn ei gwneud yn ofynnol i weithredwr safle tirlenwi ddefnyddio pont bwyso i bennu pwysau unrhyw ddeunydd sy'n cael ei waredu neu ei dynnu o’r man. Gellir caniatáu dull pwyso gwahanol (DTGT/3070) er enghraifft, lle mae gweithrediad ymarferol y safle tirlenwi yn golygu y gall fod yn well gan weithredwr safle tirlenwi anfon deunydd sy'n cael ei waredu o NDA yn uniongyrchol i ardal gwaredu tirlenwi heb anfon y deunydd hwnnw drwy bont bwyso.\nGall hysbysiad ddisgrifio deunydd drwy gyfeirio at unrhyw faterion neu amgylchiadau. Gallai gyfeirio at natur neu darddiad y deunydd neu ei ddefnydd bwriadedig neu a yw am gael ei waredu. Er enghraifft, gallai ACC nodi yn yr hysbysiad na chaiff deunydd cyfradd safonol fynd i NDA lle mae deunydd cymwys yn cael ei storio.\nGallai’r hysbysiad gynnwys amodau neu eithriadau a gwahanol ddarpariaeth ar gyfer gwahanol achosion (gan gynnwys gwahanol ddisgrifiadau o ddeunydd).\nBydd ACC yn trafod cynnwys hysbysiad dynodi gyda gweithredwr safle tirlenwi a bydd disgwyl i’r gweithredwr safle tirlenwi ddangos y bydd yr NDA yn cael ei redeg yn unol â'i drwydded amgylcheddol ac unrhyw amod cynllunio. Caiff gweithredwyr safleoedd tirlenwi eu hannog i gysylltu â Cyfoeth Naturiol Cymru i sicrhau bod unrhyw newidiadau y bwriadant eu gwneud i'w safle, neu eu dull o’i redeg, o ganlyniad i gyflwyno NDA, yn dderbyniol o dan delerau eu trwydded.\nWrth ddynodi NDA, mae'n arferol i ACC gynnwys amod y bydd yr NDA yn cael ei adolygu’n flynyddol. Bydd y Rheolwr Cysylltiadau Cwsmeriaid yn anfon llythyr a thempled ffurflen adolygu flynyddol i'w chwblhau. Gall ACC amrywio neu ddiddymu dynodiad ar unrhyw adeg a gall canlyniadau adolygiad achosi penderfyniad i wneud hynny.\nMae'n bosibl y bydd ACC yn amrywio neu'n canslo dynodiad NDA. Gall hyn ddigwydd ar ôl derbyn cais ysgrifenedig gan weithredwr safle tirlenwi neu ar ei liwt ei hun, er enghraifft, pan na fydd yn ystyried y dynodiad yn briodol mwyach.\nDylai gweithredwyr safleoedd tirlenwi sicrhau bod y manylion sy'n cael eu darparu fel rhan o’u dynodiad NDA yn gyfredol ac yn gywir a bod yr NDA yn cael ei weithredu’n unol â thelerau’r hysbysiad dynodi. Os bydd eu hamgylchiadau'n newid, dylent wneud cais i ACC i amrywio’r dynodiad NDA. Er enghraifft, dylid gwneud cais i ACC os:\noes gan weithredwr safle tirlenwi gytundeb amser cyfyngedig ar gyfer NDA a’i fod yn awyddus i hwn gael ei ymestyn\nyw gweithredwr safle tirlenwi yn dymuno newid ffin yr NDA\nyw gweithredwr safle tirlenwi yn dymuno newid y deunydd y gellir ei storio mewn NDA.\nPan fydd gweithredwr safle tirlenwi yn gwneud cais i amrywio neu ganslo’r dynodiad NDA, mae’n rhaid i ACC roi hysbysiad o'i benderfyniad iddo.\nOs bydd ACC yn penderfynu amrywio neu ganslo’r dynodiad NDA, rhaid i’r hysbysiad i’r gweithredwr safle tirlenwi nodi manylion yr amrywiad neu'r broses ganslo a’r dyddiad y daw i rym. Caiff yr hysbysiad bennu ymhellach y camau y mae’n ofynnol i’r gweithredwr safle tirlenwi eu cymryd yng nghyswllt yr amrywiad neu’r broses ganslo. Er enghraifft, efallai y bydd hysbysiad yn nodi trefniadau pontio ar gyfer symud deunyddiau pan fydd ffiniau NDA yn cael eu hamrywio.\nGall penderfyniad yng nghyswllt dynodi NDA, gan gynnwys yng nghyswllt ei amrywio neu ei ganslo gael ei adolygu a/neu gellir apelio. Gweler ein canllawiau ar adolygiadau ac apeliadau.\nNes bydd apêl yn cael ei datrys, bydd NDA dynodedig dal mewn grym oni bai y bydd y partïon yn cytuno fel arall neu os bydd cais dros dro yn cael ei gyflwyno i’r tribiwnlys, er enghraifft, os oes trosedd honedig yn cael ei chyflawni drwy gynnal yr NDA yn ei ffurf bresennol. Wrth benderfynu ar apêl, mae’n bosibl i’r tribiwnlys gynnal, amrywio neu ganslo penderfyniad ACC ynghylch dynodi NDA.\nMae dyletswydd ar weithredwr safle tirlenwi i gydymffurfio â hysbysiad dynodi NDA.\nFel sy'n cael ei esbonio yn DTGT/2040 – Dynodi'r NDA gwaredu, rhaid i’r hysbysiad nodi disgrifiadau o’r deunydd y mae'n rhaid ei waredu yn yr NDA. Fodd bynnag, efallai y bydd achosion pan nad yw’r gweithredwr safle tirlenwi eisiau rhoi neu gadw deunydd o’r fath yn yr NDA. Mewn achosion o’r fath, nid yw darpariaethau’r hysbysiad dynodi yn berthnasol yn y sefyllfaoedd canlynol:\nbydd deunydd yn cael ei waredu yn syth wedi iddo gael ei gynhyrchu neu gyrraedd y safle, er enghraifft yn y man gwarediadau tirlenwi neu ar gyfer ei adfer ar y safle;\ndeunydd sy'n cyrraedd y safle ac yn cael ei waredu ar unwaith o’r safle tirlenwi, gan gydnabod y gall deunydd fod ar ei hynt rhwng lleoedd y tu allan i’r safle tirlenwi (cyfeirir at y rhain yn aml fel llwythi wedi’u rhannu).\nAr ben hynny, ni fydd darpariaethau’r hysbysiad dynodi yn berthnasol pan fydd ACC wedi cytuno i ddelio â deunydd mewn ffordd y tu hwnt i delerau’r hysbysiad dynodi mewn achosion arbennig. Mae’r enghreifftiau yn cynnwys pan fydd gweithredwr safle tirlenwi yn ceisio dod i gytundeb ag ACC pan fydd llwyth i’w losgi neu lwyth yn llawn pryfed yn cyrraedd y safle tirlenwi ac angen ei drin ar unwaith. Rhaid i’r gweithredwr safle tirlenwi gysylltu ag ACC cyn gynted ag y bo modd i ofyn am gytundeb i’r deunydd gael ei drin mewn modd gwahanol i delerau'r hysbysiad. Gall cytundeb ACC fod yn ddiamod neu’n ddarostyngedig i amodau.\nGall cytundeb gan ACC hefyd ymwneud â storio symiau mawr o ddeunydd tebyg (y cyfeirir ato'n aml fel gwastraff swmpus), lle gallai ACC gytuno i drin prosesau symud y deunydd hwn o’r NDA fel symud gwastraff sydd wedi'i storio'n gynharach.\nCadw cofnodion a’u storio'n ddiogel\nRhaid i’r gweithredwr safle tirlenwi gadw cofnodion priodol o’r deunydd mewn NDA fel tystiolaeth bod yr NDA yn cael ei weithredu yn unol â’r hysbysiad dynodi. Caiff hyn ei alw yn gofnod NDA.\nRhaid i’r cofnod NDA nodi'n glir y symiau a'r math o ddeunydd sy'n ymwneud â’r gwahanol ddefnyddiau. Rhaid i’r cofnod gynnwys y manylion canlynol ar gyfer pob tro y bydd y deunydd yn cael ei ddodi, neu ei symud, o'r man:\nDeunydd sy'n cael ei ddodi yn y man: Deunydd sy'n cael ei ddidoli neu ei symud o'r man:\ndyddiad dodi dyddiad didoli neu symu\npwysau a disgrifiad pwysau a disgrifiad\ncyrchfan neu ddefnydd bwriadedig (os bydd yn cael ei symud) y gyrchfan wirioneddol aeth iddi neu sut cafodd ei ddefnyddio\nAr unrhyw adeg gall ACC ofyn am weld y cofnod NDA; bydd hyn yn helpu gyda gwiriadau cydymffurfio ac yn galluogi ACC i wirio y gellir cyfrif am yr holl ddeunydd sy'n dod i mewn ac yn gadael yr NDA.\nRhaid i’r cofnodion NDA gael eu storio’n ddiogel hyd ddiwedd y cyfnod o chwe blynedd sy’n dechrau â’r dyddiad y caiff y deunydd ei symud o’r NDA, neu’r dyddiad y mae’n peidio â bod yn ddeunydd o ddisgrifiad y mae’n rhaid ei ddodi yn y man – pa un bynnag sydd gynharaf. Mae’n bosibl y bydd cytundeb yn nodi dyddiad gwahanol i’r cyfnod pan mae’r chwe blynedd yn dechrau, a gellid defnyddio hwn mewn achosion yn ymwneud â storio gwastraff swmpus, er enghraifft.\nGweithredu NDA heb gytundeb gydag ACC\nOs bydd gweithredwr safle tirlenwi yn gweithredu NDA heb gael hysbysiad dynodi gan ACC, bydd y deunydd sy'n cael ei ddodi yn ddarostyngedig i’r rheolau treth arferol a gallai, yn dibynnu ar yr amgylchiadau, fod yn agored i Dreth Gwarediadau Tirlenwi yn ogystal â llog a chosbau o dan Ddeddf Casglu a Rheoli Trethi (Cymru) 2016 (DCRhT).\nTorri’r gofynion sydd wedi’u nodi yn hysbysiad dynodi’r NDA gan gynnwys y gofynion cadw cofnodion\nMae enghreifftiau o beidio â chydymffurfio â hysbysiad dynodi NDA yn cynnwys:\nmethu sefydlu NDA yn unol â’r dynodiad, a methu rhoi deunydd mewn NDA yn ôl y gofyn;\nmethu dod i gytundeb ag ACC i amrywio telerau’r dynodiad lle mae’r gweithredwr safle tirlenwi wedi addasu ei arferion;\nmethu cadw cofnodion neu gadw cofnodion cywir o’r wybodaeth angenrheidiol ar gyfer deunydd mewn NDA a/neu fethu sicrhau bod y wybodaeth honno ar gael i ACC;\nmethu pwyso deunydd wrth ddod i mewn i’r NDA neu ei adael;\ndodi gormod o ddeunydd, dodi’r math anghywir o ddeunydd a chynnal gweithgareddau nad yw dynodiad yr NDA wedi eu caniatáu; a\nchadw deunydd yn yr NDA am gyfnod hirach na’r hyn y mae’r dynodiad wedi'i ganiatáu.\nPan fydd hysbysiad NDA ar waith, ond mae’r gweithredwr safle tirlenwi yn methu cadw at yr holl ofynion ynddo, efallai y bydd yn agored i gosb o hyd at (£3000) dan Adran 68 DTGT.\nYn ogystal â'r gosb bosibl uchod, gall gweithredwr y safle tirlenwi fod yn agored i log a chosbau o dan DCRhT. Gall hyn ddigwydd mewn nifer o amgylchiadau, fel a ganlyn:\npan fydd gweithredwr safle tirlenwi yn dodi deunydd sy'n torri gofynion hysbysiad dynodi NDA, ac yna bod y deunydd hwnnw’n ddarostyngedig i’r rheolau treth arferol\nos bydd deunydd yn cael ei roi mewn NDA pan na ddylai fod yno (megis deunydd anghymwys yn cael ei roi mewn NDA sydd wedi'i ddynodi i storio deunydd cymwys), gallai’r broses o ddodi’r deunydd hwnnw fod yn warediad trethadwy. Os felly, byddai gwaredu’r deunydd yn ddarostyngedig i’r TGT a gallai’r gweithredwyr safleoedd tirlenwi fod yn agored i ragor o gosbau am fethu cydymffurfio â’r gofynion perthnasol yng nghyswllt y dreth honno (megis y ddyletswydd i fod yn gyfrifol am y dreth a'i thalu).\nmae’n bosibl y caiff deunydd sy'n cael ei roi y tu allan i NDA y dylai fod wedi’i roi ynddo gael ei ystyried fel gwarediad trethadwy ac mewn sefyllfa felly gall ACC gyhoeddi asesiad ar gyfer TGT, a gall gweithredwr y safle tirlenwi fod yn agored i gosbau a llog o dan DCRhT.\npan fydd deunydd yn cael ei gadw yn yr NDA am gyfnod hirach na’r hyn y mae’r hysbysiad dynodi wedi'i ganiatáu, bydd yn weithgarwch safle tirlenwi penodedig ac felly bydd yn cael ei bennu fel gwarediad trethadwy o’r adeg y daeth y cyfnod a ddynodwyd i ben ac mewn sefyllfa felly, efallai y bydd ACC yn cyhoeddi asesiad TGT, ac mae’n bosibl y bydd y gweithredwr safle tirlenwi yn agored i gosbau a llog dan DCRhT.\nPan godir TGT oherwydd y dylai fod wedi cael ei storio mewn NDA ond na ddigwyddodd hynny, neu gan ei fod wedi bod yn yr NDA yn hirach na’r cyfnod hwyaf a bod y deunydd wedi cael ei roi wedyn yn y man gwarediadau tirlenwi, ni fydd yn agored i TGT eto. Am fwy o wybodaeth darllenwch y canllawiau ar warediadau esempt.


Gêm Neidio Neidio Sonic. Chwarae rhad ac am ddim ar-lein\nGêm Neidio Neidio Sonic Ar-lein\nNeidio Neidio Sonic\nGêm Disgrifiad: Sonic X yn cael ei anfon i mewn i'r jyngl i'r dasg nesaf. Yma, yn aros am lawer o trapiau a gelynion. Wrth gwrs, mae yna pwyntiau cadarnhaol. Modrwyau aur Hoff gwasgaru ym mhob man. Er mwyn casglu nhw i gyd, angen help Sonic. Mae angen i chi helpu i neidio ar y cymylau sydd yn symud yn gyson i lawr. Os ydych yn perthyn, gallwch ddechrau drosodd.\nSonic X yn cael ei anfon i mewn i'r jyngl i'r dasg nesaf. Yma, yn aros am lawer o trapiau a gelynion. Wrth gwrs, mae yna pwyntiau cadarnhaol. Modrwyau aur Hoff gwasgaru ym mhob man.\n© playgame24.com - gêm ar-lein rhad ac am ddim Neidio Neidio Sonic () Chwarae\nfflachia herwhela ar-lein Neidio Neidio Sonic rhad ac am ddim.. Peidiwch ag anghofio sgorio'ch y gêm hon Neidio Neidio Sonic a rhannu gêm hon gyda'ch ffrindiau gorau.


Llinell Gyngor a Gwrando’s Gymuned\n0800 132737 (Ar gael 24 awr y diwrnod, 7 diwrnod yr wythnos) Yn cynnig cefnogaeth emosiynol, gwybodaeth a llenyddiaeth ar iechyd meddwl a phynciau cysylltiedig ar gyfer pobl yng Nghymru. Mi all unrhyw un sy’n bryderus am eu iechyd meddwl, neu iechyd meddwl rhywun arall, gysylltu â’r gwasanaeth.\n08457 909090 (Ar gael 24 awr y diwrnod, 7 diwrnod yr wythnos) Yn cynnig cymorth emosiynol cyfrinachol, am ddim, dros y ffôn i unrhyw un sydd yn teimlo’n anobeithiol neu yn ddigalon, yn cynnwys pobl sydd yn meddwl cymeryd eu bywydau eu hunain. Mae’n bosibl i gwrdd â aelod o’r staff yn eu swyddfeydd lleol.\n0300 123 3393 (Dydd Llun i Ddydd Gwener, 9am – 5pm).\n0800 4708090 (open 24 hours a day, 7 days a week)\n0808 8023456 (Ar gael bob diwrnod o 8am i ganol nos)\n0300 2225757 (Ar gael Dydd Llun i Ddyd Gwener, 9am – 5pm)\nGrwpiau therapiwtig yng Nghaerdydd a’r Fro\nRydym yn cynnig grwpiau therapiwtig mwy dwys, gyda llai o bobl ac awyrgylch sydd yn fwy agos atoch.\nI’ch galluogi chi i ddod i un o’r grwpiau yma, sicrhewch bod cyfeiriad yn cael ei wneud at y Gwasanaeth Cynradd i Gynorthwo Iechyd Meddwl (PMHSS) gan eich Meddyg Teulu neu’r Gwasanaeth Gweithredu dros Iechyd Meddwl Caerdydd a’r Fro. Mae’r grwpiau yma ar gyfer pobl 18+. Cyfeiriwch at y Gwasanaeth Plant a Phobl ifanc os ydych eisiau cymorth ar gyfer rhywun o dan 18.\nRydym yn cynnal y cyrsiau rheolaidd canlynol:\nLiving Life to the Full (CBT) ar gyfer pobl â phryder ac iselder.\nMae gwasanaethau eraill hefyd yn rhedeg grwpiau gwahanol. Os fyddai un o’r grwpiau eraill yma yn berthnasol i chi, bydd un o’n tîm yn gallu esbonio mwy yn ystod eich asesiad.\nOs ydych yn credu fyddai un o’r grwpiau therapiwtig yma yn ddefnyddiol i chi, sicrhewch eich bod yn cael eich cyfeirio at Gwasanaeth Cynradd i Gynorthwyo Iechyd Meddwl (PMHSS). Bydd ein asesiad yn helpu sicrhau eich bod yn mynd i’r grwp mwyaf addas i chi.\nOs nad yw eich Meddyg Teulu yng Nghaerdydd neu’r Fro, ond mae gennych ddiddordeb dod i’r grwpiau therapiwtig, dylech allu cael mynediad drwy eich Bwrdd Iechyd lleol, er enghraifft:\nMae’r Gwasanaeth Cynradd i Gynorthwyo Iechyd Meddwl (PMHSS) yn wasanaeth i bobl o bob oedran sydd yn byw gyda phroblemau iechyd meddwl yn cynnwys straen, pryder ac iselder. Mae’r Gwasanaeth ar gyfer pobl sydd yn byw yng Nghaerdydd neu’r Fro. Mae’r Gwasanaeth ar gael yn rhad ac am ddim fel rhan o’r NHS.\nMae’n Gwasanaeth yn canolbwyntio ar welliant. Mae hwn yn golygu bydd pob person yn derbyn cymorth i ddarganfod beth sydd yn bwysig iddynt, ac y cyfle i weithio tuag at eu nod.\nCysylltu â’r Gwasanaeth Cynradd i Gynorthwyo Iechyd Meddwl:\nSiaradwch efo’ch Meddyg Teulu os ydych yn credu bod y Gwasanaeth yma yn berthnasol i chi. Mi all eich Meddyg Teulu eich cyfeirio atom ni gyda eich caniatad.\nRydym yn ceisio cysylltu â chi o fewn 28 diwrnod o dderbyn eich cyfeireb i gynnig asesiad dros y ffôn. Mae hwn yn gyfle i drafod eich opsiynnau ac i chi gael gwybodaeth am y gwasanaethau lleol a’r cymorth tymor-byr perthnasol sydd ar gael i chi. Weithiau, yr opsiwn mwyaf perthnasol bydd cyfeririad at dîm gwahanol, a fyddai hyn yn cael ei drafod ac ei egluro i chi.\nYmwelwch â’r wêfan Galw Iechyd Cymru i ddarganfod manylion eich Meddyg Teulu. Dydy ein tîm ni ddim yn addas i bobl sydd angen cymorth ar frys.\nMae’n bosibl i’ch Meddyg Teulu hefyd eich cyfeirio at y Gwasanaeth Cownslera Cynradd.\nOs ydych wedi bod mewn rhyfel, efallai bydd y wêfan Veterans' NHS Wales yn ddefnyddiol i chi.


PARTNERSHIPS MANAGER job with CITB | 505790929\nConwy, Denbighshire, Flintshire, Gwynedd, Anglesey and Wrexham and Powys\n£44,677 to £58,391 plus benefits\nMobile - Wales\nThe ability of the post holder to speak and work through the medium of Welsh is desirable.\nApplications are welcome in Welsh or in English.\nPlease quote Ref 205/16 on all applications/correspondence\nInterviews will take place on 25/26 July\nSYMUDOL - CYMRU\n£44,677 to £58,391 a buddion\nRôl symudol yw'r rôl hon a fydd yn arwain portffolios ar sail prosiect ar draws Prydain Fawr. Mae'r rôl hefyd yn cynnwys cyfrifoldeb dros ymgysylltiad ar lefel uchel ar draws portffolio o gyfrifon cyflogwr a rhanddeiliad cenedlaethol, allweddol. O ganlyniad, er y gwneir y penodiad ar sail Prydain Fawr, bydd yn angenrheidiol i ymgeiswyr fyw yn, neu yn agos at, y rhanbarth ddaearyddol maent yn ymgeisio amdani.\nBydd rôl y Rheolwr Partneriaethau yn allweddol i sicrhau bod gan y diwydiant adeiladu'r cyflenwad o bobl sydd â'r sgiliau a chymwysterau y mae eu hangen. Gan ddefnyddio'i sgiliau cyfathrebu a negodi ardderchog, bydd y Rheolwr Partneriaethau yn creu perthnasau cadarnhaol â chyflogwyr, rhanddeiliaid a phenderfynwyr allweddol ar lefelau cenedlaethol trwy ddylunio a gweithredu'r prosesau mapio rhanddeiliaid a strategaethau ymgysylltu. Pwrpas y rôl fydd adeiladu a chynnal-a-chadw partneriaethau a chydweithrediadau sy'n mynd i'r afael â heriau o ran y bwlch sgiliau a darparu gwybodaeth a mewnwelediadau amserol i hysbysu ymchwil ac ymatebion i bolisïau cenedlaethol. Fel y cyfryw, bydd y rôl â ffocws allanol cryf, yn ennill dylanwad ac ymgysylltiad ar lefel uchel ar draws y diwydiant.\nMae gallu daliwr y swydd i siarad a gweithio trwy gyfrwng y Gymraeg yn ofyniad dymunol.\nI gael swydd-ddisgrifiad llawn, ffurflen gais a mwy o wybodaeth am ein sefydliad, ymwelwch â'n gwefan yn www.citb.co.uk/Jobs/search-jobs-apply/\nMae croeso i ymgeiswyr gyflwyno ffurflenni cais yn y Saesneg neu'r Gymraeg.\nDyfynnwch y cyfeirnod 205/16 ar bob cais/darn o ohebiaeth\nBydd cyflwyniadau yn cymryd lle ar 25/26 Gorffennaf 2017


Coronafeirws: 'Sialens aruthrol' nyrsys gofal dwys - BBC Cymru Fyw\nMae Sandra Robinson-Clark yn gweithio mewn uned gofal dwys\nMae nyrsys ar reng flaen y gwasanaeth iechyd ynghanol y pandemig, ochr yn ochr â doctoriaid, gweithwyr iechyd, glanhawyr a gofalwyr.\nYn eu plith mae llefarydd y Coleg Nyrsio Brenhinol, Sandra Robinson-Clark. Mae hi'n gweithio mewn uned gofal dwys (UGD) ac mae'n rhybuddio y bydd rhai nyrsys yn cael "post-traumatic stress" yn sgil eu profiadau.\nSion Pennar fu'n ei holi.\nSut brofiad ydy gweithio mewn UGD ar hyn o bryd?\n"Mae hyn yn wahanol i fod mewn uned gofal dwys cyffredin gan fod y cleifion mor wael.\n"Mae 'na hynny, ac wedyn mae'r offer PPE yn galed i weithio ynddo fo.\n"Mae'r masgiau yn reit frwnt ac mae'n anodd cyfathrebu achos fedrwch ddim tynnu'r offer i ffwrdd pan 'dach chi yn yr uned."\nSut mae nyrsys yn dygymod?\n"Mae'r sialens yn aruthrol. Mae'r nyrsys wedi blino, maen nhw'n gwneud shifftiau 12 awr a dydyn nhw ddim fel y shifftiau oeddan ni'n eu gwneud o'r blaen - mae hi mor brysur ac mae'r cleifion Covid-19 yn wael ofnadwy.\n"Felly mae o'n mynd i ddweud ar bobl. Mae'n bwysig ein bod yn cael help gyda chwnsela a hefyd y tîm seicolegol, achos mi fydd 'na post traumatic stress yn wynebu nifer o staff - yn enwedig gan fod gymaint o gleifion yn colli'u bywyd.\n"Mae'n dorcalonnus ein bod ni ddim yn gallu rhoi cymorth penodol i'r teulu, fel 'dan ni wedi arfer neud. Mae hynna'n galed ofnadwy."\nOes gennych chi ddigon o offer diogelwch?\n"Mae 'na gaps ar hyd y wlad lle does 'na ddim digon, felly mae staff yn bod yn ofalus sut maen nhw'n ei ddefnyddio fo.\n"Ond mae'n angenrheidiol ei gael o, achos mae'n rhaid inni edrych ar ôl ein hunain ac mae gynnon ni deuluoedd i fynd adra atyn nhw.\n"Wrth gwrs 'dan ni'n dal i obeithio y daw mwy o offer drwodd."\nFaint o her ydy hyfforddi'r nyrsys o adrannau eraill sy'n dod i weithio dros dro yn yr unedau?\n"Mae o wedi bod yn sialens ac yn galed. Ond mae o mor galonogol bod 'na gymaint o ymdrech wedi mynd ymlaen yn yr ysbytai ledled y wlad i hyfforddi nyrsys sydd ddim wedi arfer gweithio yn yr UGD.\n"Fel arfer, mae'n cymryd chwe mis i flwyddyn i rywun ddod yn fully competent yn yr UGD felly mae'r hyfforddiant yn fast track."\nOes 'na ofn ymhlith staff?\n"Mae o'n codi ofn ar bawb, achos mae'r firws mor aggressive ac mae o'n newid, yn ôl be' 'dan ni'n ddeall.\n"Felly mae'n amser pryderus a phoenus i ni gyd, ond mae'r morale a'r ewyllys da o fewn staff y gwasanaeth iechyd mor touching a moving.\n"'Da ni'n gweithio efo'n gilydd fel tîm ac fe wnawn ni wneud hyn efo'n gilydd."


Iechyd Cyhoeddus Cymru yn lansio pecyn cymorth newydd er mwyn helpu i greu dyfodol mwy cynaliadwy i bawb - Iechyd Cyhoeddus Cymru\n› Iechyd Cyhoeddus Cymru yn lansio pecyn cymorth newydd er mwyn helpu i greu dyfodol mwy cynaliadwy i bawb\nCyhoeddwyd: Dydd Iau 1 Gorffennaf 2021\nMae'r adnodd wedi'i gynllunio i helpu sefydliadau i ddeall y nodau datblygu cynaliadwy byd-eang, a nodi lle gallant wneud gwahaniaeth cadarnhaol tuag at y newidiadau cynaliadwy sydd eu hangen ar y byd. O ystyried y pandemig byd-eang, mae'r cynnwys hefyd yn amlygu sut y gall sefydliadau gefnogi adferiad gwyrdd o COVID-19.\nMae'r pecyn cymorth yn cael ei gyhoeddi i gyd-fynd â Phrif Weinidog Cymru yn cymryd rhan mewn digwyddiad lefel uchel ar adeiladu dyfodol cynaliadwy a chydnerth, ar achlysur Fforwm Gwleidyddol Lefel Uchel 2021. Mae'r adnodd wedi'i gynllunio i gefnogi Nodau Datblygu Cynaliadwy'r Cenhedloedd Unedig (SDG) yn llawn i gyflawni dyfodol gwell a mwy cynaliadwy i bawb, drwy ganolbwyntio ar:\nY cefndir i ddatblygu cynaliadwy, gan gynnwys dull arloesol Cymru drwy ei Deddf Llesiant Cenedlaethau'r Dyfodol\nAstudiaethau achos ar wneud newidiadau cynaliadwy ar draws pum lefel: lefelau gwlad, system, sefydliad, tîm ac unigol\nAdnoddau ymarferol a graffeg i gynorthwyo newid sylweddol, gan gynnwys deunyddiau gan Iechyd Cyhoeddus Cymru a Swyddfa Comisiynydd Cenedlaethau'r Dyfodol Cymru\nMeddai'r Athro Mark Bellis, Cyfarwyddwr Gweithredol Canolfan Gydweithredol Sefydliad Iechyd y Byd yn Iechyd Cyhoeddus Cymru:\n“Mae'r pecyn cymorth hwn yn adnodd ymarferol iawn y gall sefydliadau byd-eang ei ddefnyddio i chwarae eu rhan wrth fynd ati ar frys i greu planed gynaliadwy ar gyfer cenedlaethau'r presennol a'r dyfodol. Fel dinasyddion byd-eang, rydym yn gweld sut y mae'r ddwy her o newid hinsawdd a COVID-19 yn ehangu'r anghydraddoldebau a'r anghyfiawnderau yr oeddem eisoes yn mynd i'r afael â nhw cyn y pandemig. Yn sgil hyn, gobeithio y bydd yr adnodd hwn yn helpu i ysgogi ymdrechion o'r newydd i gyflawni'r nodau byd-eang.”\nMae'r pecyn cymorth hynod weledol a hygyrch wedi'i baratoi drwy rôl Iechyd Cyhoeddus Cymru yn y fenter ‘Gweithredu ar y Cyd dros Degwch Iechyd yn Ewrop’ (JAHEE) er mwyn mynd i'r afael ag anghydraddoldebau iechyd a chyflawni mwy o degwch iechyd ar draws cymdeithas. Yn bwysig, mae'r adnodd yn dangos er bod COVID-19 yn cael rhai effeithiau negyddol ar y nodau byd-eang, mae hefyd yn bosibl hyrwyddo adferiad cynaliadwy drwy adeiladu ar yr ymddygiad cadarnhaol yr ydym yn ei weld yn y pandemig drwy ostyngiad eithafol o ran gweithgarwch dynol a mwy o ymgysylltu â natur a chymunedau lleol.\nGellir gweld y pecyn cymorth, ‘Newid Sylweddol ar gyfer Planed Gynaliadwy’, yma:\nMae rhagor o wybodaeth am y Digwyddiad Lefel Uchel ar adeiladu dyfodol cynaliadwy a chydnerth ar gael yma:


Nid Oes Efengyl Arall (2/2) | rhysllwyd.com\nNid Oes Efengyl Arall (2/2)\nby admin | Sep 10, 2007 | Uncategorized | 0 comments\n…parhad o’r postiad blaenorol\nPeth peryglus iawn a rhywbeth na ddylid rhuthro i mewn iddo yw honni mai eich dehongliad chi o destun Beiblaidd sy’n gywir a’ch dealltwriaeth chi o efengyl Crist yw’r unig ddehongliad posibl. Afraid dweud mai rhybudd rhag gwneud hynny a geir yn adnod wyth; nodir dwy ffynhonnell bosibl y gall gau-efengyl ddeillio oddi wrtho. Mae’n bosib mai’r ffynhonnell beryclaf yw ni ein hunain – mae’n bosib i’r unigolyn arddel dehongliadau anysgrythurol. Fel gyrru car dros gyfnod hir o flynyddoedd mae’n ddigon hawdd magu arferion gwael – mae’r un peth yn wir am ein ffydd ni – mae’n ddigon hawdd ychwanegu rhai o’n syniadau bach ni ein hunain gan gymhlethu gair syml Duw. Mae’n bosib gwyro oddi wrth y gwirionedd yn anfwriadol wrth i draddodiad ac arfer beri i ni golli golwg o’r Beibl. O bryd i’w gilydd fe ddylai bob un ohonom werthuso’n dehongliadau ni o Air Duw – edrych yn feirniadol ar ein dehongliadau a bod yn barod i gydnabod ein camgymeriad. Wrth ystyried ac efallai gwrthwynebu dehongliadau gwahanol i’ch dehongliad chi o’r efengyl maen llesol i ni oll wneud hunan-asesiad o’n dehongliad ni.\nYr ‘angel o’r nef’ yw’r ail ffynhonnell bosib o gau-efengyl. Nid oes cytundeb ymhlith esbonwyr ynghylch ystyr y cymal hwn, ond derbynnir mai’r esboniad mwyaf tebygol yw y dylid trafod unrhyw ddehongliad a honnir sydd wedi dod ‘o’r nef’ yn ofalus. Gellid edrych ar ddechreuadau’r Mormoniaid fel cyfeiliornad a ddechreuwyd wedi i’w sylfaenydd Joseph Smith honni iddo dderbyn datguddiad gan angel o’r enw ‘Moroni’ a ddywedodd wrtho lle y cai ganfod platiau aur a oedd yn sylfaen maes o law i Lyfr y Mormon oedd i’w ystyried yn lyfr awdurdodol sanctaidd. Nid yw honiadau o broffwydoliaethau yn rhywbeth cwbl ddieithr i ni’r Cymry; ceir adroddiadau lu o unigolion ac arweinwyr mewn cyfnod o fendith yn derbyn proffwydoliaethau a gweledigaethau. Rhaid gwahaniaethu rhwng proffwydoliaeth neu weledigaeth sydd a’i neges yn sylfaenol Feiblaidd a neges sy’n gyfeiliornad o neges efengyl gras Crist. Profwch yr ysbrydion, meddai Ioan yn ei Epistol Cyntaf, ac mae’n gosod safonau pendant iawn i’w profi.\nGeiriau difrifol a sobreiddiol iawn a geir ddiwedd adnod wyth ac yn adnod naw. Mae Paul yn rhybuddio am felltith ddaw ar bawb sy’n pregethu efengyl a honno’n groes i efengyl Crist. Mae’n ddiddorol bod Paul yn ail-adrodd hyn ddwy-waith a hynny er mwyn pwysleisio’i bwysigrwydd. Mor ysgafn a ffwrdd a hi yw ein hagwedd heddiw at gymalau fel hyn o’r Beibl; ystyrir hi’n dderbyniol fod yna sawl dehongliad gwahanol o efengyl Crist i’w gael – yn wir, peth amheuthun ydyw. Mae gwirionedd yn rhywbeth absoliwt ac ni allaf i yn fy nghalon na’m rheswm dderbyn fod modd credu mwy nac un efengyl.\nBeth a wnawn ni o hyn felly? Pa wersi sydd i’r Eglwysi a Christnogion Cymru heddiw yn yr adnodau yma? Maen gwbl glir o’r adnodau hyn mai dim ond un Efengyl sy’n bod, ac ni allaf i lai na llwyr gredu trwy ffydd mai efengyl gras Crist ydyw. Fel y dywedodd yr emynydd ‘Pa Dduw sy’n maddau fel tydi, yn rhad ein holl bechodau ni?’ Ni welaf i fod yr un ‘dealltwriaeth’ neu ‘ddehongliad’ newydd yn rhagori ar y cyfamod a wnaed unwaith ac am byth i achub defaid difancoll Duw, ‘nid ie a nage yw.’ Fel Paul, rhaid i ni bregethu efengyl gras yn ei symlrwydd a’i rym di-hafal i Gymru unwaith yn rhagor a rhoi’r gorau i athronyddu mewnblyg a hunandosturiol.


Caffael a chystadlu am gontractau | Ofgem\nCaffael a chystadlu am gontractau\nProsesau caffael Ofgem\nGan ein bod yn ddarostyngedig i Gyfarwyddebau Caffael yr UE, mae gennym nifer o gytundebau fframwaith sy'n cydymffurfio â chyfarwyddebau'r UE a ddefnyddir gennym i gaffael cyfran helaeth o'r hyn sydd ei angen arnom. Cyflwynwyd Cyfarwyddebau Caffael yr UE i agor y farchnad gaffael gyhoeddus yn yr UE er mwyn sicrhau rhyddid i symud mewn perthynas â nwyddau, gwasanaethau a gwaith.\nMae'r cytundebau fframwaith yn sicrhau llwybr effeithlon i farchnadoedd, yn sicrhau bod cyflenwyr yn cael eu fetio ymlaen llaw ac yn dileu'r angen i negodi telerau ac amodau pob pryniant. Caiff ein holl gytundebau fframwaith eu hysbysebu yng Nghyfnodolyn Swyddogol yr Undeb Ewropeaidd.\nOs na all ein fframweithiau ein hunain ddiwallu ein hanghenion yna byddwn yn ystyried llwybrau eraill i farchnadoedd. Mae'r rhain yn cynnwys cytundebau fframwaith ar draws y llywodraeth, fel y rheini a sefydlwyd gan Wasanaeth Caffael y Llywodraeth, neu hysbysebu ein gofynion ar Contracts Finder.\nMae Ofgem yn ystyried unig fasnachwyr a mentrau bach a chanolig eu maint fel adnodd gwerthfawr wrth gyflawni ei nodau strategol ac mae'n awyddus i'w hannog i gystadlu ar gyfer ei gontractau gwaith lle bynnag y bo modd.\nBeth rydym yn ei brynu\nRydym yn prynu amrywiaeth o nwyddau a gwasanaethau yn cynnwys y canlynol:\nYmgynghoriaeth economaidd (e.e. astudiaethau o'r farchnad, archwilio, cyngor ar gyllid corfforaethol)\nYmgynghoriaeth beirianyddol (e.e. archwilio technegol, adroddiadau ar gostau peirianyddol)\nGwasanaethau, caledwedd ac ymgynghoriaeth TG.\nEin prif lwybr ar gyfer caffael nwyddau a gwasanaethau yw amrywiaeth o gytundebau fframwaith. Nodir manylion am fframweithiau a rhestrau cyflenwyr Ofgem ym mhob un o'r dolenni: ymgynghoriaeth economaidd; ymgynghoriaeth beirianyddol a gwasanaethau cyfreithiol. Mae gennym nifer o unig fasnachwyr a BBaChau ar ein cytundebau fframwaith eisoes ond lle nad yw cyflenwr wedi'i restru, bydd ganddo'r opsiwn i is-gontractio er mwyn cyflenwi nwyddau a gwasanaethau i Ofgem. Rydym hefyd yn defnyddio cytundebau fframwaith a grëwyd ar ran y sector cyhoeddus ehangach, er enghraifft Fframwaith Ymchwil i'r Farchnad CCS.\nLle nad oes cytundeb fframwaith addas, bydd Ofgem yn ceisio hysbysebu ei ofynion i'r farchnad gan ddefnyddio Contracts Finder a MyTenders. Mae'r wefan yn rhestru'r holl gyfleoedd presennol ac mae'n cynnwys manylion am y ffordd y gall cyflenwyr gofrestru a chystadlu am waith.\nRydym yn cydnabod ein cyfrifoldeb i'r amgylchedd a, lle y bo'n bosibl, yn ceisio dangos hyn drwy ein gweithgareddau prynu. Ym mis Awst 2010 gwnaethom gyflawni safon Lefel Aur Cod Caffael Gwyrdd Maer Llundain ac rydym bob amser yn chwilio am ffyrdd o brynu mewn modd cynaliadwy.\nGwnaethom gyflawni ardystiad y Sefydliad Siartredig Prynu a Chyflenwi (CIPS) a'r Safon Rhagoriaeth ym mis Mawrth 2010. Dyma'r achrediad byd-eang a gydnabyddir am gyflawni rhagoriaeth o ran caffael drwy bolisïau, gweithdrefnau a strategaethau caffael a chadwyn gyflenwi sefydliad.\nNi oedd y Corff Rheoleiddio cyntaf yn y DU i gyflawni ardystiad y CIPS ac mae'n ein meincnodi'n annibynnol yn erbyn y goreuon yn y maes ac yn bodloni gofynion prynu ISO 9001:2000. Rydym bellach wedi cael cydnabyddiaeth grŵp cymheiriaid gan ein rhanddeiliaid a bydd y Safon hon yn gosod sylfaen ar gyfer gwelliant pellach a pharhaus.\nRydym yn cynnal safonau moesegol uchel ac yn defnyddio prosesau caffael cadarn, teg a thryloyw.\nEin cytundebau fframwaith a ddefnyddir amlaf yw ein cytundebau fframwaith economaidd, cyfreithiol a thechnegol. Ceir rhestrau cyrchu ar gyfer pob cytundeb fframwaith isod.\nMae gennym dîm bach sy'n gyfrifol am gaffael amrywiaeth eang o nwyddau a gwasanaethau yn ogystal â gweithgareddau rheoli contractau.\nGallwch gysylltu â'r tîm yn procurement@ofgem.org.uk.\nCeir manylion am gyfleoedd ar gyfer contractau yn ofgem.mytenders.org.\nRydym wedi creu cyfres o delerau ymgynghoriaeth byr i'w defnyddio wrth lunio contractau ag unig fasnachwyr a BBaChau. Nod y rhain yw bod yn syml ac yn deg i'r ddwy ochr a sicrhau proses gontractio gyflym a hawdd


Atal | British Lung Foundation\nHome » Etholiad Cyffredinol Cymru: Atal\nEtholiad Cyffredinol Cymru: Atal\nYn anffodus, nid oes modd trin cyflyrau anadlu hirdymor ar hyn o bryd. Yn lle hynny, rhoddir triniaeth a meddyginiaeth ar bresgripsiwn i gleifion reoli eu symptomau neu arafu datblygiad eu cyflwr, sydd yn golygu bod atal yn bwysicach fyth.\nPan fydd pobl yn meddwl sut orau i atal clefyd yr ysgyfaint, gwelir yn aml mai rhoi’r gorau i ysmygu yw’r prif beth y gall pobl wneud. Er hynny, ni fydd hyn, ar ei ben ei hun, yn atal pob clefyd ar yr ysgyfaint. Mae’r cartrefi rydym yn byw ynddynt, yr aer a anadlwn, y swyddi a wnawn a’r ymarfer corff sydd ar gael i ni, i gyd yn chwarae rhan bwysig mewn atal gwaeledd yr ysgyfaint.\nMae llygredd aer tu allan yn lladd: ni ddylai ysgyfaint y Cymru dalu\nNid oes yr un lefel o lygredd aer yn ddiogel. Llygrydd aer yw unrhyw sylwedd yn yr aer allai niweidio pobl. Mae mater gronynnol (PM), a nitrogen deuocsid yn arbennig o niweidiol.\nPan ddaw pobl i gysylltiad â lefelau llygredd uchel, er enghraifft ar ffordd brysur neu pan fydd llygredd ar ei uchaf, maent yn anadlu’r defnyddiau gwenwynig hyn i mewn i’w hysgyfaint. Ar y cychwyn, bydd llawer o bobl yn cael symptomau yn syth bin, fel llid yn y llwybrau anadlu, teimlo’n fyr o wynt a phesychu.\nMae pobl sydd â chyflwr ar eu hysgyfaint yn dioddef llawer mwy pan fydd lefelau llygredd aer yn uchel. Gall tocsinau fel hyn waethygu symptomau, fel pwl o asthma neu bwl o COPD. Efallai bydd pobl sydd ag asthma yn sylwi bod angen iddynt ddefnyddio eu hanadlydd lleddfu yn fwy na’r arfer pan fydd llygredd yn uchel.\nMae ansawdd aer gwael wedi’i gysylltu ag amryw o gyflyrau. Mae mwy a mwy o dystiolaeth sydd yn dangos sut mae lefelau llygredd aer uchel yn effeithio ar bob haen mewn cymdeithas drwy godi’r siawns o gael canser yr ysgyfaint, asthma mewn plentyndod, camesgoriad, genedigaethau buan/pwysau geni isel, clefyd y galon, dementia, materion iechyd meddwl, gordewdra, a llawer o gyflyrau eraill.\nLlygredd aer yw’r bygythiad amgylcheddol mwyaf sylweddol i iechyd y cyhoedd. Am gost o £1bn y flwyddyn i’r GIG, mae llygredd aer yn dreth ar ein hadnoddau, yn straen ar ein system iechyd, ac yn cwtogi mwy na 2000 o fywydau yng Nghymru pob blwyddyn. Mae’n argyfwng i iechyd y cyhoedd.\nCyflawni Deddf Aer Glân yn y can diwrnod cyntaf\nMae Asthma + Lung UK Cymru yn galw am i ganllawiau newydd Sefydliad Iechyd y Byd gael eu cynnwys yn y Ddeddf Aer Glân newydd cyn gynted â phosibl. Gwelodd Coleg y Brenin Llundain y byddai cwtogi dim ond un rhan o bump ar lygredd aer yn ninasoedd mwyaf llygredig y DU yn lleihau nifer achosion canser yr ysgyfaint o 5–8%.\nMae Asthma + Lung UK Cymru yn galw am Ddeddf Aer Glân newydd i:\nGynnwys canllawiau ansawdd aer Sefydliad Iechyd y Byd mewn cyfraith.\nGorchymyn Llywodraeth Cymru i gynhyrchu strategaeth ansawdd aer strategol pob pum mlynedd.\nRhoi dyletswydd statudol ar awdurdodau lleol i fonitro ac asesu llygredd aer yn briodol, a gweithredu yn ei erbyn.\nCyflwyno “hawl i anadlu” ble mae rheidrwydd ar awdurdodau lleol i roi gwybod i grwpiau bregus pan fydd lefelau neilltuol yn torri’r canllawiau a argymhellir.\nRwy'n credu bydd rhaid i'r Senedd nesaf gweithio i basio Deddf Aer Glân i Gymru fel y gallwn ni i gyd anadlu aer glân trwy ysgyfaint iach.\nRhoi diwedd ar lygredd yn ei fan cychwyn\nO safbwynt mynd i’r afael â llygredd aer, mae mwy iddi na lleihau allyriadau o gerbydau.\nI Gymru fod y wlad gyntaf yn y DU i hyrwyddo gwaharddiad ar werthu ceir disel newydd erbyn o leiaf 2025, a chodi tâl allyriadau ar y cerbydau sydd yn llygru fwyaf yn y trefi mwyaf a’r dinasoedd.\nMwy o fuddsoddi sylweddol mewn trafnidiaeth gyhoeddus a theithio actif, gan gynnwys cyflawni prosiect Metro De Cymru ac ymestyn y rhwydwaith beicio.\nCynllun uchelgeisiol i fod ar waith i gynyddu’r rhwydwaith gwefru ceir trydan ac edrych eto ar y dewisiadau eraill o ran tanwydd fel hydrogen. Er mwyn i Gymru fod yn barod i fod heb ddisel/petrol erbyn 2030, cefnogi nod Llywodraeth y DU i wahardd gwerthu ceir disel a phetrol yn gyfan gwbl erbyn 2035.\nCynllun sgrapio cyfansawdd i helpu pobl gael ffyrdd glanach o deithio yn hytrach na cheir disel a phetrol.\nGweithredu i fynd i’r afael â gadael injan ceir i droi.\nCyflwyno parthau gwahardd wrth ymyl ysgolion, a’r ysbytai a’r darparwyr gofal iechyd mwyaf.\nAdolygu parthau rheoli ysmygu i wahardd gwerthu stofiau llosgi coed aneffeithlon a’r tanwyddau domestig sydd yn llygru fwyaf.\nYmgyrch Ymwybyddiaeth Iechyd y Cyhoedd i helpu’r cyhoedd wneud dewisiadau da er lles eu hiechyd ac hefyd er lles iechyd eraill, ein planed a chenedlaethau’r dyfodol.\nCefnogi gweledigaeth Iechyd Cyhoeddus Cymru i gael Cymru ddi-nicotin\nYsmygu cynhyrchion tybaco yw’r un peth mwyaf sydd yn achosi gwaeledd y gellir ei osgoi, ac sydd yn\nachosi cryn anghydraddoldeb iechyd yng Nghymru. Mae cysylltiad uniongyrchol neu anuniongyrchol rhwngdibyniaeth ar dybaco â miliynau o farwolaethau.\nMae Cymru ar y trywydd i gyrraedd targed Llywodraeth Cymru i leihau cyfraddau ysmygu ymysg oedolion o 16% erbyn 2020, ond nid oes targedau pellach i leihau’r niferoedd tu hwnt i hynny.\nGall e-sigaréts fod yn ddefnyddiol i roi’r gorau i ysmygu. Felly, mae’n hanfodol bod gwybodaeth wrth law am e-sigaréts, a sut i’w defnyddio i roi’r gorau iddi, i bobl sydd yn ysmygu ac i weithwyr proffesiynol gofal iechyd hefyd. Rhaid bod sail dystiolaeth i’r wybodaeth honno. Rydym yn parhau i edrych ar effeithiau hirdymor e-sigaréts ar iechyd, a byddem yn argymell bod pobl yn eu defnyddio am gyn leied o amser â phosibl i’w helpu nhw roi’r gorau i ysmygu. Er hynny, mae angen gorfodi rheoliadau ar sut y gellir hysbysebu e-sigaréts, a sicrhau na all cynnyrch apelio at bobl ifanc yn benodol.\nStrategaeth ysmygu a thybaco newydd, gyda tharged i gael cenedl ddi-fwg erbyn 2030 (5% neu lai o’r boblogaeth yn ysmygu).\nGwahardd ysmygu yn gyhoeddus ar strydoedd fawr Cymru.\nCodi’r oedran cyfreithlon isaf i brynu cynhyrchion tybaco yng Nghymru i 21.\nAdolygu cydymffurfiaeth a gorfodaeth o safbwynt hysbysebu tybaco a deddfau gwahardd, er mwyn rhoi cosbau ariannol trymach i gwmnïau sydd yn torri deddfau hysbysebu cynhyrchion tybaco.\nMae hyn er mwyn lleihau’r effaith a gaiff gwerthu cynhyrchion tybaco yn ein cymunedau mwyaf difreintiedig.\nYmholiad seneddol i roi’r gorau i ysmygu a rheoli tybaco yng Nghymru.\nCymorth parhaus gwasanaethau “Helpa Fi i Stopio’’ a ddarperir gan GIG Cymru ac arian i hybu’r gwasanaethau a’r ymgyrchoedd ar gyfer rhoi’r gorau iddi.\nIechyd Cyhoeddus Cymru i ddatblygu arweiniad annibynnol ar ffurf taflenni i ysmygwyr sydd yn dewis fepio yn lle ysmygu; yn pwysleisio mai yn y tymor byr y dylid eu defnyddio i roi’r gorau iddi, yn tynnu sylw at wasanaethau “helpa fi i stopio” ac yn gofyn i werthwyr e-sigaréts ddangos yr arweiniad hwn yn eu holl siopau ar draws Cymru ac ar-lein.\nMwy o ymchwil i effaith hirdymor defnyddio e-sigaréts ar ysgyfaint pobl sydd â chyflwr ar yr ysgyfaint, yn enwedig asthma.\nDarllen Nesaf: Sut gallwn ni wella ddiagnosis yr ysgyfaint